Кузги бошоқли дон экинларини агротехникаси юзасидан тавсиялар - Ўзбекистон Республикаси Қишлоқ хўжалиги вазирлиги\nҒалладан мўл ҳосил етиштириш учун очиқ майдонга экилганда ҳам, ғўза қатор орасига экилган тақдирда ҳам дала қирғоқларига алоҳида эътибор бериш лозим. Тупроқ яхши майдаланган, намлиги етарли бўлиши керак. Ерларни ишлаш системаси шу майдонга қандай экин экилганлиги ва далани бегона ўтлардан қай даражада тозалигига қараб қўлланилади. Чунончи буғдой уруғини экишдан олдин майдоннинг тупроқ шароитига қараб суғорилади. Ер етилиши билан фосфорли ва калийли минерал ўғитлар белгиланган йиллик меъёрининг 100 фоизи солинади, ерларни сифатли ҳайдаб бегона ўт, ажриқлардан тозалангач, бороналанади, сўнгра текисланади.\nЭртанги сабзавотлардан, полиз, картошка ва бошқа экинлардан бўшаган майдонларга, яъни очиқ майдонларга буғдой уруғи экиш учун ер тайёрлашда, энг аввало, тупроқнинг картограммасига кўра, хусусан минерал моддалар билан таъминланганлик даражасига қараб минерал ўғит бериш меъёридан келиб чиққан ҳолда, гектарига ўртача соф ҳолда 70-90 кг дан фосфорли ва 40-60 кг дан калийли ўғитлар НРУ-0,5 механизми билан, фосфорли ва калийли ўғитларнинг белгиланган меъёрини 100 фоиз сепилади. Шудгорланган майдонларни бороналаб, бегона ўт қолдиқларидан тозалаб, сўнгра тўғридан-тўғри ер текислагичларда сифатли текисланиши керак.\nТекисланган майдонлар қирғоқларини чизеллаб юмшатиш бегона ўт ва бошқа ўсимлик қолдиқларидан тозалаш, ерга ер қўшиш каби тадбирларни амалга ошириш зарур.\nўалла экиш сеялкасини уруғни экиш муддати, навига қараб меъёри бўйича созлаш, уруғни тупроққа 3-4 см кўмилишига алоҳида эътибор бериш зарур. Очиқ майдондаги ғаллани суғориш учун 60-70 см кенгликда эгат олинади. Уруғларни кўмилмай қолишига йўл қўймаслик керак. Уруғ экилгандан сўнг ундириб олиш учун 1000-1100 метр куб миқдорида сув сарфлаб суғорилади.\nБугунги кунда очиқ майдонлардаги ғалланинг аксарият қисми қир адирли, тоғ олди ва асосан насослар ёрдамида суғориладиган майдонларга тўғри келмоқда. Бундай майдондаги ғаллани суғоришни ўз вақтида амалга ошириш учун эрта муддатда экилиши ижобий самара беради. Биринчидан, совуқ тушгунга қадар тўла кўчат ҳосил қилиш имконияти яратилади. Насослардаги электр энергияси таъминотида узилишлар кам бўлади. Энг асосийси, очиқ майдонга экилган уруғ намлик етарли бўлса, 6-7 кунда қийғос униб чиқади. Экиш муддати кечикса, уруғларни униб чиқиши 8-14 кунга чўзилиши мумкин. Устига -устак ўсимликни бўйи ҳам паст бўлиб, уруғ сарфи кўпаяди. Кеч экилган ғалла нимжон бўлиб, илдиз системаси кучсиз ривожланади. Энг мақбул муддатда экиш, ҳар гектар майдонга ўртача 5-6 млн дона унувчан уруғ тушишига эришиш ижобий натижа беради.\nҒўза қатор орасига уруғ экиш учун буғдой етиштириш режалаштирилган майдонлардаги ғўза баргини сунъий тўктириш, пахта териб олишдан 10-15 кун олдин майдоннинг уват қирғоқларини десикация қилиниши ва майдоннинг қолган қисмида эса дефолиация ўтказилиши керак. Шундан кейин биринчи навбатда, пахта ҳосилини қисқа муддатда териб олиниши, биринчи теримдан сўнг тракторга тиркалган культиваторга қўшимча бритва, ғўза тупи тагини юмшатиш учун мўлжалланган ишчи органлар ўрнатилган культиватор билан ғўза қатор оралари чуқур ва сифатли юмшатилади. Бунда культиватор ғўза қатор орасига аввал культиватор юргизилган изга тескари қилиб киритилади. Шунда олдинги культивация даврида қаторлар бошига ва охирига тўпланиб қолган тупроқ уюмларини йўқотилишига эришилади.\nҚатор ораси биринчи бор юмшатилган майдонга тупроқнинг картограммасига мувофиқ фосфорли ва калийли ўғитлар белгиланган меъёри НРУ-0,5 ўғит сепиш механизми билан соф ҳолда 90-100 кг дан фосфорли ва 40-60 кг миқдорида калийли ўғитларни 100 фоизи сепилади. Шундан сўнг культиваторга тўлиқ ишчи органи жойлаштириб иккинчи культивация ўтказилади. Шунда минерал ўғитлар тупроққа яхши аралашади ва уруғни экиш учун сифатли культивация қилинишига эришилади.\nЭкишга тайёрланган майдонда иккинчи терим пахтаси очилган бўлса 2-3 кунда ҳосили териб олинади. Пахтаси очилмаган майдонларда тўғридан-тўғри биринчи теримдан кейин ғўза қатор орасига уруғ экиш мосламаларида меъёрдаги уруғ сепилади ва пешма-пеш уруғ тупроққа аралаштириб кетилади.\nКузги буғдойни суғориш муддатлари ва меъёри. Экилган уруғлик суғорилмаса, табиий намлик ҳисобига тўла униб чиқмайди. Очиқ майдонларга ва ғўза қатор орасига уруғ экилган майдонларда уруғни ундириб олиш ва ўсув даврида суғориш учун майдонларнинг нишаблигига ва тупроқ шароитларига қараб қисқа оралиқда 50-60 метрдан ошмаган ўқариқлар олиниши керак. Тўла кўчат олиш мақсадида, ерга уруғ қадалганидан 1-2 кун ўтказмасдан майдонга уруғ суви таралиши шарт. Акс ҳолда уруғ намлик етарли бўлмаган тупроқда узоқ вақт туриб ўз унувчанлигини қисман йўқотиши ҳисобига ғалла кўчати сийрак бўлиб қолади.\nҒаллани суғоришда сув ресурсларидан тежамли фойдаланиш мақсадида контурлардаги сув йўлларини картага тушириш, биринчи навбатда, сув тармоқларини тозалаш, суғоришни сув манбаидан узоқда жойлашган майдонлардан бошлаш, керак.\nКузги буғдой ҳосилдорлиги ва тупроқ унумдорлигини оширишда маҳаллий ўғитларнинг аҳамияти катта. Шарбат учун тайёрланган гўнг албатта чиритилган бўлиши шарт, акс ҳолда чиритилмаган гўнгдан тайёрланган шарбат, турли хил бегона ўтлар ва айрим касаллик тарқатувчи замбуруғ спораларининг тарқалишига сабаб бўлади. Шунинг учун махсус ҳандақлар ковланиб, уларни маҳаллий ўғитлар билан тўлдириб ёки уюм қилиб устини тупроқ билан кўмилган ҳолатда 4-5 ой давомида чиритилиши керак.\nҲаво ҳарорати 20-25°С даража бўлганда суғорилгандан сўнг бир ҳафта орасида тўлиқ униб чиқади. Октябрь ойининг учинчи ўн кунлигига қадар экилган ва пешма пеш суғорилган майдонларда униб чиққан буғдой ниҳоллари ноябрь ойида туплаш фазасини ўтайди. Тупланиш бошлангандан кейин гектарига физик ҳолда 60-80 кг да азотли ўғитлар билан озиқлантириш мақсадга мувофиқ. Шунда ғалла қишловга туплаган, тўқ ҳолда кириб боради ва совуқдан зарарланмай соғлом чиқади. Эрта баҳорги ривожланиш фазалари ўз вақтида, жадал ўтиб, дон ҳосили мўл бўлади.\nГектаридан 70-80 центнер ва ундан кўпроқ дон ҳосили олишга эришиш учун интенсив технологиядан фойдаланиш муҳим аҳамият касб этади.\nБунинг асосий талаблари қуйидагилардан иборат:\n- қисқа ротацияли ғалла алмашлаб экиш тизимини ташкил этиш;\n- ўғитга талабчан, юқори ҳосилли навларни экиш;\n- таркибида озиқа моддалар (азот, фосфор, калий) баланси мавжуд бўлган юқори миқдордаги мураккаб ўғитлардан фойдаланишга ўтиш; имкони борича ғаллани шарбат усулида суғориш, ҳандақлардаги маҳаллий ўғитга азотли ўғитларни қўшиб эритма ҳолида берилса, янада самарали бўлади:\n- тупроқ унумдорлигини мунтазам равишда назорат қилиб бориш, ҳимоялаш (бошоқли ғалла патак илдизли бўлиб, бундай майдонлар эррозияга мойил бўлади):\n- агротехника талабларини ўз вақтида ва сифатли бажариш, юқори сифатли уруғлардан фойдаланиш;\n- ғаллани тез-тез лекин оз миқдорда сув сарфлаб қисқа муддатда қондириб суғоришни амалга ошириш;\n- ғаллани баргдан озиқлантиришда суспензия сепишни сифатли ўтказиш;\n- белгиланган муддатларда озиқлантириш;\n- бегона ўтларга қарши ўз вақтида курашиш;\n- ҳашарот ва зараркунандаларга ҳамда касалликларга қарши курашишда профилактика, биологик ва кимёвий усулларни қўллаш;\n- пайхонгарчиликка қарши курашиш;\n- соҳага оид янгиликларни амалда жорий қилиш каби тадбирларни бажариш ғалладан сифатли ва юқори ҳосил олишни таъминлайди.


Бошга кулфат тушганда | Бахтли оила\nТИЛИДА ЎҚИШ абуи австралия имо-ишора адангме аджиё аймара албан алур америка имо-ишора амхар ангол имо-ишора антанкарана арабча арабча (Тунис) арман ассам аука африкаанс аханта ачоли балий бамана баск басса (Камерун) басса (Либерия) батак (каро) батак (сималунгун) батак (тоба) бауле бенгала биак бикол бислама болгар боливия имо-ишора бошқирд булу ваиунаики валенсий валлий валяйта везу венгер венгер имо-ишора венда венесуэл имо-ишора вичи вьетнам га галисий ган ган имо-ишора гереро герзе грек гренланд грузин гуарани гуарани (Боливия) гужарати дамара дат даяк нгаджу деху дигор дуала дусун занде зимбабве имо-ишора зулу ибан ибанаг ибинда иврит игбо икигусии илоки инглиз индонез индонез имо-ишора ирланд исланд исоко испан итальян итальян имо-ишора ишан йоруба йулу кабил кана каннада каонде карен (сго) карифуна каталан качиквел (ғарбий) квангали кекчи кечуа (Анкаш) кечуа (Аякучо) кечуа (Боливия) кечуа (Имбабура) кечуа (Куско) кечуа (Пастаса) кечуа (Сантьяго де Эстеро) кечуа (Тена) кечуа (Чимборасо) кикамба киконго кикуйю килуба кимбунду кинамванга кинанде киньяруанда кипенде кирибати кирунди киси киче колумбия имо-ишора конго корейс корейс имо-ишора коса кпелле креол (Белиз) креол (Гаити) креол (Гвинея-Бисау) креол (Маврикий) креол (Реюньон) крио куаньяма куна курд курмонжи (Кавказ) курд курмонжи (кирилл ёзувида) кхмер кьянгонде ламба латиш ленже лингала литва лози ломби луганда лугбара лунда луо лўли (Болгария) лўли (Македония) лўли (Македония) кирилл ёзувида лўли (жанубий Греция) лўли (шарқий Словакия) лўли (шимолий Туркия) майя македон макуа малагас имо-ишора малагаси малайя малаялам мальта мам мамбуе-лунгу манжак манинка (шарқий) мапуче маратҳ масатек (Уаутла) масауа мбукушу мегрел менде меру мизо михе миштек (Герреро) миштек (Уахуапан) монгол море моту мьянма навахо намбия науатль (Герреро) науатль (Хуастека) науатль (шимолий Пуэбла) науйтль (марказий) нгаубере ндау ндебеле ндебеле (Зимбабве) ндонга немис немис имо-ишора ненгоне неосоломоник непал нзема ниас нидерланд ниуэ норвег ньюнгве ньянжа озарбайжон озарбайжон (кирилл ёзувида) олуконзо оромо осетин отетела отоми (Мескиталь водийси) панама имо-ишора пангасинан панжоб панжоб (шахмукхи) папьяменто (Аруба) папьяменто (Кюрасао) парагвай имо-ишора паэс пенсильван немис пижин (Камерун) поляк поляк имо-ишора португал португал имо-ишора пулар раротонга румин руньянкоре рус рус имо-ишора руторо самар-лейте самоа сангир санго сапотек (истмус) сапотек (лачигири) сарамакка сарнами свати себуан сейшель креол сена сепеди серб серб (лотин ёзувида) сесото (Жанубий Африка Республикаси) сесото (Лесото) сидама сингал словак словак имо-ишора словен сомали сранан-тонго суахили суахили (Конго) судан сусу тагал таити тай тамил тандруй тараскан тарахумара (марказий) тви телугу тесо тетум (Дили) тив тиграй тлапанек тожик ток-писин тонга тонга тоража тотонак тотор тохолабал тсвана тсонга тува тувалу тумбука турк туркман туркман (кирилл ёзувида) удмурт уйғур (кирилл ёзувида) украин урду урхобо фарер фижи фин фин имо-ишора фон форс француз француз имо-ишора фрафра харачуу хауса хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хитой имо-ишора хмонг хорват хуастек (Сан-Луис-Потоси) цельталь цоцил чабакано чангана (Зимбабве) чех чех имо-ишора чили имо-ишора чилуба читонга читонга (Зимбабве) читонга (Малави) чичева чичемба чияо чокве чол чопи чуабо чуваш шарқий увеа швед швед имо-ишора шитсва шона шуар эве эдо эквадор имо-ишора эмбера (катио) эстон эфик яван янги зеландия имо-ишора япон япон имо-ишора ўзбекча қирғиз қозоқ қуйи немис ҳинд имо-ишора\n«Беҳад хурсандсизлар. Ҳозир турли синовлар дастидан вақтинча ғам чекишингизга тўғри келяпти» (1 Бутрус 1:6).\nНикоҳингиз ва оилангиз бахтли бўлиши учун бор кучингизни ишга солсангиз ҳам, кутилмаган воқеалар қувончни сақлашингизга халал бериши мумкин (Воиз 9:11). Қийинчиликларга дуч келганингизда, Аллоҳ севги ила сизга ёрдам беришга тайёр. Агар қуйида келтириладиган Муқаддас Китоб меъёрларини қўлласангиз, сиз ва оилангиз ҳатто мушкул дамларни ҳам енга оласиз.\n1 ЯҲОВА ТАОЛОГА ТАЯНИНГ\nМУҚАДДАС КИТОБДА НИМА ДЕЙИЛГАН? «Бутун ғам-ташвишларингизни Унга ташланглар, чунки У сизларга ғамхўрлик қилади» (1 Бутрус 5:7). Сиз дуч келаётган қийинчиликларга Худо сабабчи эмаслигини доимо ёдда тутинг (Ёқуб 1:13). Аллоҳга яқинлашсангиз, У муаммони ҳал қилишнинг энг яхши йўлини кўрсатади (Ишаё 41:10). Муқаддас Ёзувларда: «Юрагингни очгин доимо Унга»,— дея бежизга айтилмаган (Забур 61:9).\nМуқаддас Китобни кунда ўқиб, тадқиқ қилиш ҳам тасалли бахш этади. Шунда, Яҳова қай йўсин «барча қайғуларимизда бизга тасалли беришини» ўзимизда ҳис этамиз (2 Коринфликларга 1:3, 4; Римликларга 15:4). Аллоҳнинг Каломида, «ҳар қандай ўй-фикрдан устун бўлган Худонинг тинчлиги» берилиши ваъда қилинган (Филиппиликларга 4:6, 7, 13).\nХотиржамликни сақлашга ва соғлом фикрлашга ёрдам беришини сўраб, Яҳовага ибодат қилинг.\nМуаммони ҳал қилишнинг турли йўлларини кўриб чиқинг ва сизга энг мос бўлганини танланг.\n2 ЎЗИНГИЗ ВА ОИЛАНГИЗНИНГ ҒАМИНИ ЕНГ\nМУҚАДДАС КИТОБДА НИМА ДЕЙИЛГАН? «Ақллининг қалби билим олади, доно илму маърифатга интилади» (Ҳикматлар 18:15). Кенгроқ тушунчага эга бўлиш учун, иложи борича кўпроқ маълумот йиғинг. Оилангизнинг ҳар бир аъзоси нимага муҳтожлигини билишга интилинг. Улар билан суҳбатлашиб, диққат ила тингланг (Ҳикматлар 20:5).\nБорди-ю, севган кишиларингиздан биронтаси оламдан ўтса-чи? Туйғуларингизга эрк беришдан уялманг. Масалан, Исонинг дўсти вафот этганда, унинг «кўзидан ёш оқди» (Юҳанно 11:35; Воиз 3:4). Бундай пайтларда, етарлича дам олиш ва уйқуга тўйиш ҳам ниҳоятда муҳим (Марк 6:31). Шунда, қийинчиликни енгиб ўтиш осонроқ кечади.\nБошингизга кулфат тушишидан олдин, оила аъзоларингиз билан яқиндан мулоқот қилишни одат тусига киритинг. Шундай қилсангиз, муаммо юзага келганида улар сизга бемалол мурожаат қилишади.\nСизникига ўхшаш қийинчиликни бошдан кечирганлар билан суҳбатлашинг.\n3 ЁРДАМДАН БОШ ТОРТМАНГ\nМУҚАДДАС КИТОБДА НИМА ДЕЙИЛГАН? «Дўст ҳар қачон севиш учундир, ака-укалар ҳам оғир кун учун туғилган» (Ҳикматлар 17:17). Дўстларингиз ёрдам беришни исташади, бироқ буни қандай қилишни билмасликлари мумкин. Шунинг учун, нимада муҳтож эканингизни айтишдан тортинманг (Ҳикматлар 12:25). Бундан ташқари, Муқаддас Китобни яхши тушунадиган кишилардан у ердаги меъёрларни қандай қўллаш мумкинлиги борасида ёрдам сўранг. Улар Аллоҳнинг Каломидан келтирган фикрлар сизга қўл келиши аниқ (Ёқуб 5:14).\nХудога ва Унинг ваъдаларига чиндан ишонадиган кишилар билан доим мулоқот қилиб, ўзингизга керакли кўмакка эга бўласиз. Шунингдек, далдага муҳтож бўлган кишиларни қўллаб-қувватлаб, беҳад тасалли топасиз. Яҳовага ва Унинг ваъдаларига бўлган ишончингизни улар билан баҳам кўринг. Бошига кулфат тушган бошқа одамларга кўмаклашиш билан банд бўлинг. Сизни севадиган ва сиз учун қайғурадиган кишилардан ўзингизни олиб қочманг (Ҳикматлар 18:1; 1 Коринфликларга 15:58).\nЯқин дўстингиз билан суҳбатлашинг ва ёрдамини рад этманг.\nСизга айнан нима кераклиги ҳақида очиқ айтинг.\nВАЗИЯТНИ ТЎЛА КЎРИШГА ИНТИЛИНГ\nҲатто тушкун аҳвол сизни қамраб олса-да, диққатингизни Худога қаратинг. Қийинчилик пайтида Аюб пайғамбар: «Эгамнинг номига ҳамду санолар бўлсин!» — деб айтган (Аюб 1:21, 22). Аюб сингари, Яҳованинг исми ва иродасини ўз ташвишларингиздан устун қўйинг. Барча нарса сиз кутгандай юз бермаса ҳам, умидингизни йўқотманг. Аллоҳга тўла таянинг, зеро У шундай деган: «Мен сизлар тўғрингизда тузган режаларимни биламан. Бу режаларим сизларга кулфат эмас, фаровонлик олиб келади, ёруғ келажагу умид беради» (Еремиё 29:11).\nҲатто майда-чуйда масалаларда ҳам Яҳовага тўла таянаманми?\nЯҳованинг қайси яхшиликлари учун Унга ҳар куни миннатдор бўлсам арзийди?\nЁвузлик қандай пайдо бўлган ва нега Худо бунга йўл қўйган? Азоб-уқубатлар қачон тугайди?


Черков мактабидан чиққан болалар жасади ва норозиликлар. Канадада намойишлар авж олмоқда | Qalampir.uz\nЧерков мактабидан чиққан болалар жасади ва норозиликлар. Канадада намойишлар авж олмоқда\nОлам\t02 Июль 16:06 7707\nАввалроқ Канадада ҳинду болаларига мўлжалланган собиқ черков мактаб-интернати ҳудудида юзлаб қабрлар топилгани ҳақида хабар берилганди. Ушбу мактаб ҳудудида болаларнинг топилган оммавий қабрлари атрофидаги жанжалллар ҳали ҳамон давом этмоқда. Бу ҳақда РИА Новости хабар берди.\nҚабрлар топилганидан сўнг, БМТ Канадада болаларни оммавий дафн этиш ишини текширишни талаб қилди. Шунингдек, мамлакат Бош вазири эски мактаб-интернати назорат қилган Рим папасини аҳолидан кечирим сўрашга чақирди. Ушбу мактаб ҳудудидан шу кунга қадар 751 нафар боланинг суяк қолдиқлари аниқланган.\nҚайд этилишича, мамлакатда юқоридаги ҳолатлар сабаб намойишлар ўтказилмоқда. Намойишчилар Манитоба ҳудудида жойлашган Қиролича Елизавета II ва Қиролича Виктория ҳайкалларини ағдариб ташлашган. Намойишчилар ҳайкаллар остига “Биз бир пайтлар бола эдик. Уларни уйга қайтаринг” дея қизил қўл изларини қолдирган.\nМаълумот ўрнида, Канадада 150 мингдан ортиқ бола мажбуран черков мактабларига юборилган. Уларнинг аксарияти жисмоний, жинсий ва психологик зўравонликларга дуч келган. 2008 йилда ҳукумат ушбу тизим учун расмий равишда кечирим сўраган. 2015 йилда эълон қилинган “Ҳақиқат ва ярашув” номли ҳисоботда бу сиёсат “маданий геноцид” экани айтилган. Бугунги кунга келиб бу турдаги мактаб-интернатларида 4100 дан зиёд бола ўқиш пайтида вафот этгани аниқланди.\n31 Июль 13:36 51248\n31 Июль 18:28 29148\n02 Август 13:59 24948\n31 Июль 12:18 20104\n01 Август 21:20 18464


Финляндия АҚШдан санкциялар борасида тушунтириш талаб қилди\n16:53 / 31.07.2015\nФинляндия АҚШдан янги санкциялар рўйхатига унинг фуқаролари тушиб қолганлиги муносабати билан тушунтириш талаб қилмоқда. Бу ҳақда мамлакат парламенти чет эл билан алоқалар бўйича қўмитаси раиси Антти Кайкконенга таянган ҳолда Yle телеканали маълумот бермоқда.\n“Менинг фикримча, биз АҚШ қандай асосда бизнинг фуқароларимизни ушбу рўйхатга киритганлиги ҳақида тушунтириш олишимиз зарур. Ахир санкцион рўйхатга Финляндия фуқаролари тушиб қоладиган вазият ҳар доим ҳам бўлавермайди”, – деди у.\nЭслатиб ўтамиз, Россияга нисбатан АҚШ томонидан жорий қилинган янги санкциялар доирасида ушбу рўйхатга Финляндия фуқаролари Кай Паананен, тижоратчи Борис Ротенбергнинг ўғли Роман Ротенберг ва бир қанча Финляндия компаниялари киритилди.


Китобдан яхши дўст йўқ | Ўзбекистон "Адолат" социал-демократик партияси\n17 Май, 07:59 • Андижон вилояти, Ёш адолатчилар, Семинар, Янгиликлар • 383 марта кўрилди • Комментариев к записи Китобдан яхши дўст йўқ нет\nЎзбекистон Республикаси Президентининг 2017 йил 12 январдаги “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича Комиссия тузиш тўғрисида”ги фармони китобхонлик маданиятини юксалтириш, айниқса, ёшларда китобга меҳр уйғотиш йўлида катта қадам бўлди. Мазкур фармоннинг ижросини таъминлаш бугунги кунда олдимиза турган долхарб вазифалардан бири. Чунки китоб маънавиятимизни юксалтиришга ва билимларимизни бойитишга хизмат қилади.\nЎзбекистон “Адолат” СДП Андижон вилоят Кенгаши “Ёш адолатчилар” қаноти томонидан ташкил этилган «Китоб билан келажак сари» акцияси ҳам айни шу мақсадга қаратилди. Акция доирасида Андижон давлат тиббиёт институти қошидаги академик лицейда ташкил этилган “Китоб совға қилиш куни» тадбири ўзига хос байрамга айланди. Унда мазкур лицей ўқувчилари билан бирга Андижон шаҳрида яшовчи китобсевар ёшлар иштирок этди.\nШохидахон Валиева – Андижон шаҳридаги 9-сонли МФЙ котиби:\nБиз, аввало, фарзандларимизда китобхонлик маданиятини шакллантиришимиз керак. Бу борада ота-оналарнинг ташаббуси алоҳида аҳамитят касб этади. Агар оилада ката ёшдагилар китобга ошно бўлса, ўз ўзидан фарзандлар ҳам бунга ўрганади. Яна бир эътиборли вазифа қандай китоб ўқишни ўргатиш. Бунинг учун фарзандларимизнинг қизиқишлари билан бирга психалогиясини яхши билишимиз зарур. Чунки биз тавсия этган асардан улар фақат ибрат олиши зарур. Бугунги тадбир иштирокчилари бу борада ўзларига керакли хулоса чиқардилар.\nТадбир давомида Бобур номидаги вилоят ахборот-ресурс маркази мутахассислари иштирокчиларга керакли тавсиялар берди. “Ёш адолатчилар” қаноти фаоллари томонидан академик лицейнинг Ахборот ресурс марказига китоблар совға қилинди.\nШу куни китобсевар ёшлар сафига 120 нафар йигит-қизлар кириб келди. Уларнинг шахсий кутубхоналаридан биринчи бўлиб адолатчиларнинг китоблар жамламаси ўрин олди.\nКитобдан яхши дўст йўқ was last modified: Май 17th, 2017 by matbuot\n« Шавкат Мирзиёев «Бир макон, бир йўл» халқаро форумида нутқ сўзлади Депутатлар ихтисослаштирилган тиббиёт марказлари фаолиятини муҳокама қилдилар »


Токио-2020: Паралимпия ўйинларида Ўзбекистон байроқдори ўзгарди | Qalampir.uz\nТокио-2020: Паралимпия ўйинларида Ўзбекистон байроқдори ўзгарди\nСпорт\t24 Август 12:14 4662\nХабарингиз бор, Ўзбекистон паралимпия терма жамоаси шу йил 21 август куни Японияга етиб борди. “Нарита” аэропортида олинган тест натижаларига кўра, улар орасидан дзюдо бўйича бир нафардан спортчи ва мураббийда коронавирус инфекцияси аниқланди ва улар Токио шаҳрида карантинга олинди.\nШунингдек, енгил атлетика бўйича терма жамоа аъзоси ва байроқдори Нурхон Қурбонова самолётда уларга яқин масофада бўлганлиги боис бу спортчига ҳам Халқаро паралимпия ташкилий қўмитаси ҳамда Япония ҳукумати талабларига мувофиқ карантин эҳтиёт чораси қўлланилди. Шу сабабли Н.Қурбонова очилиш маросимида байроқдор сифатида иштирок эта олмаслиги маълум қилинди.\nШу туфайли, Ўзбекистон Миллий паралимпия қўмитаси томонидан параканоэ бўйича Жаҳон чемпиони Шаҳноза Мирзаева Муҳаммад Рехсимов билан биргаликда байроқдор сифатида иштирок этиши таклифи маъқулланди.\nЭслатиб ўтамиз, Токио-2020 Олимпиадаси очилиш маросими олдидан ҳам Ўзбекистоннинг байроқдори ўзгарган эди. Ўшанда байроқдор бўлиши керак бўлган Оксана Чусовитина ҳамда Бобоусмон Батуровнинг ўрнини Баҳодир Жалолов ҳамда Нигора Турсунқулова эгаллаган эди.\nМаълумот учун, Паралимпия ўйинларининг очилиш маросими бугун, 24 август куни Тошкент вақти билан соат 16:00 да бошланади.\nОксана Чусовитина Баҳодир Жалолов Токио-2020 Паралимпия ўйинлари Паралимпия Нигора Турсунқулова Нурхон Қурбонова Муҳаммад Рехсимов Бобоумон Батуров Шахноза Мирзаева\n25 Сентябрь 20:55 39790\n25 Сентябрь 09:33 29819\n25 Сентябрь 16:47 28248\n26 Сентябрь 18:14 27695\n25 Сентябрь 22:43 26184


“Мафтунингман-2” кастингини Турғун Азизов ва Клара Жалиловалар ўтказишди - Шоу-бизнес - PressNews.uz\nБош Саҳифа / Шоу-бизнес / “Мафтунингман-2” кастингини Турғун Азизов ва Клара Жалиловалар ўтказишди\nҚўшилди: 11 июн 2016 15:30\nАлбатта, барчамиз учун қадрдон бўлиб қолган “Мафтунингман” кинофильми номини эшитишимиз биланоқ юзимизга беихтиёр табассум югуради. Салкам 60 йил аввал яратилган ушбу бебаҳо санъат асари ҳозиргача ўзбек киносининг ноёб дурдоналаридан бири ҳисобланади.\nКлара Жалилова, Турғун Азизов, Аббос Бакиров, Наби Раҳимов, Раъно Ҳамроқулова, Санъат Девонов каби буюк истеъдодлар рол ижро этган “Мафтунингман” кинофильмини такрор ва такрор кўрсакда, зерикмаймиз.\nШундай мулоҳазалар билан “Dono Productions” кинокомпанияси ҳам шундай улуғ, машаққатли ва масъулиятли ишга, яъни “Мафтунингман-2” кинофильмини яратишга яхши ниятлар билан қўл урди.\nТелеканаллар ва интернет сайтларида эълон қилинган ишчи номи “Мафтунингман-2” кинофильми учун кастинг ўтказилиши ҳақида аввал хабар бергандик.\nКастингнинг биринчи босқичи 7 июнда Тошкент шаҳрида бошланди. Кастингнинг иккинчи кунида “Мафтунингман” фильми юлдузлари - Ўзбекистон халқ артисти, профессор Турғун Азизов ҳамда Ўзбекистонда хизмат кўрсатган артист Клара Жалиловалар ташриф буюриб, “Мафтунингман” филмини суратга олиш жараёнлари, бу фильмга қандай келиб қолганлари ҳамда янгитдан қўл урилган “Мафтунингман - 2” фильмига ўз муносабатини билдирди.\n— Афғонистондан Хиёл исмли қўшиқчи келиб, ёшлар орасидан бўлажак қўшиқчиларни саралаган. Овозим ва кўринишим унга манзур келиб, мени танлаб олган. Шундан сўнг қўшиқчи сифатида ижодимни бошлаганман. “Мафтунингман” фильми суратга олинишидан анча аввалроқ мен яхшигина танилиб қолгандим. Лекин Йўлдош Агзамов мени бўйи паст ва жуда озғин деб фильмга олишни истамаган. Анчагача сўзида қатъий туриб олган. Ростдан ҳам бўйим паст, жуда озғин эдим. "Дўппи тикдим" қўшиғининг муаллифи Мутал Бурхонов эса қўшиқни айнан Клара учун ёзганман деб хархаша қилган. Охири Йўлдош ака мени қабул қилишга рози бўлган. Оёғимга баланд пошна, устимга қават-қават либос кийдириб суратга олиш ишларини бошлаб юборишган.


Кўния - Мавлавийлар шаҳри - zarnews.uz\nКўния - Мавлавийлар шаҳри\n“Шаби Арус” фестивали туфайли Мавлавийлик тариқати асосчиси бўлган пир ва шоир, буюк файласуф Жалолиддин Румий қабрини зиёрат қилиб, у зот ётган шаҳарни томоша қилдик.\nҚуйида сафар таассуротлари билан танишасиз.\nКўния инсоният тараққиёти бешиги сифатида тарихда муҳим ўрин тутган қадимий шаҳар. Кўния ҳақидаги илк битиклар эрамиздан аввалги еттинчи минг йилликка оиддир. Демак Кўниянинг ёши 9 минг йилдан ортиқ экан. У Инжилда Исо алайҳиссаломнинг шогирдларидан бири Павел қўним топган Иконион шаҳри сифатида тилга олинади.\n1076 йилда Султон Сулаймон Кўнияни салжуқийлар мамлакатининг пойтахти, деб эълон қилади ва шаҳар 1277 йилгача Эрон ва Ироқни ҳам ўзида жам қилган салжуқийлар империясининг бош шаҳри бўлиб туради. 200 йил давомида маданият маркази бўлган бу шаҳарга дин уламолари, шариат пешволари, фан ва санъат номояндалари, ҳунармандлар дарёдек оқиб келган. Кўнияда дунёга машҳур олим ва шоирлар Умар Ҳайём, Садриддин Кўнявий, Султон ул орифин номини олган уламо Баҳовуддин Валад ва Вавлавия тариқати асосчиси Жалолиддин Румийдек зотлар яшаган ва ижод қилган.\nРумийнинг ўғлига юборган номасида шундай дейилади: “Қара, Кўнияда амирлар, амалдорлар ва солиқчиларга тегишли неча минглаб уйлар, қасрлар ва саройлар бор. Савдогарлар ва солиқ йиғувчиларнинг уйлари ҳунармандларнинг уйларидан баланд, амирларнинг уйлари эса савдогарларнинг уйларидан баланд. Масжидларнинг гумбазлари ва султонларнинг саройлари бошқа барча уйлардан баланд бўлгани каби”.\nУсмонийлар империяси даврида Кўния ўзининг маҳобатини ва шон-шавкатини сақлаб қолди. Дунёнинг барча дарвишларига пойтахт, мавлавийлар маркази бўлган бу шаҳарга асрлар давомида зиёратчилар оқиб келган. Бу салкам минг йил давом этди...\n1925 йилда Туркия президенти Мустафо Камол Отатурк султонликни бекор қилиб, сўфийлар тариқатини, мавлавийлар фаолиятини ҳам чеклаб қўйди. Айрим донг таратган сўфийлар қабри музейга айлантирилди. Жумладан, Румий ҳазратнинг мақбараси ҳам 1927 йилдан музей, деб эълон қилиниб, барча учун очиб қўйилди.\nБугунги кунга келиб, Мавлоно музейи Кўниянинг диққатга сазовор жойигина эмас, балки шаҳарнинг рамзи ҳамдир. Бугун барча динларни баробар кўрган, инсонларни ёлғиз Аллоҳнинг бандаси деган, дин, мазҳаб ажратмаган Мавлоно Жалолиддин Румийнинг қабрини зиёрат қилиш учун дунёнинг турли мамлакатларидан сайёҳлар, зиёратчилар ёғилиб келишмоқда.\n1957 йилдан халқаро сайёҳларни кўпроқ жалб этиш мақсадида фаолияти чеклаб қўйилган мавлавийлар, яъни исломий қўшиқларга рақс тушувчи дарвешларнинг жамияти қадимий маданиятни тиклаш жамияти шаклида қайта ташкил этилди. Бугун ана шу мафтункор рақсни томоша қилиш учун ҳам сайёҳлар Кўнияга келишади.\nБугун ҳам Кўния Туркия давлатининг диний маркази ҳисобланади. Шаҳарда ҳар йили анъанавий Румийхонлик фестивали ўтказилади. Бу тадбирда Румий ғазаллари ўқилади, унинг шеърлари билан айтиладиган қўшиқлар куйланади, илоҳий қўшиқлар оҳангида ўнлаб дарвишлар рақси самоъни ижро қилишади. Соатлаб бир жойда айланиб, рақсга тушадиган бу дарвешларни суратга олиб, тасвирга олиб чарчашмайди...\n2007 йил буюк мутасаввуфнинг 800 йиллиги нишонланди ва ЮНЕСКО 2007 йилни Мавлоно йили деб эълон қилди. Шу йилги Румийхонлик тадбирларида бизнинг ҳам таниқли ҳофизимиз Шерали Жўраев иштирок этган.\nКўнияга энг аввал келган одамлар ўрнашган бу тепалик шаҳарнинг маркази ҳисобланади. Бу тепаликда Оловуддин Кайқубод масжиди ва биз тарих ва адабиёт китобларида ўқиган салжуқий ҳукмдорлардан Қилич Арслон, Ғиёсиддин Кайхусрав, Кайковус, Кайқубод ва бошқалар дафн этилган мақбара бор.\nШамсиддин Табризий масжиди\nКўния марказидаги Шамсий боғида Мавлоно Румийнинг устози бўлган, унинг шоир сифатида шаклланишида жуда катта ўрин тутган шайх Шамсиддин Табризий масжиди ва унинг ичида шайхнинг мақбараси мавжуд. Масжидга кирганимизда Шамсиддин Табризий қабрини зиёрат қилувчилар ҳам оз эмаслигига амин бўлдик.\nБу мажмуа қачон барпо қилингани маълум эмас. Аммо у 1510 йилда таъмирланган ва кенгайтирилган экан.\nМасжид ташқаридан қараганда унчалик катта кўринмайди ва эътиборни ҳам тортмайди. Аммо Шамсиддин Табризийнинг қабри жуда ҳашаматли қилиб жиҳозланган.\nМавлоно мақбараси ёнида қад кўтарган ва Усмонийлар меъморчилигининг энг гўзал намуналаридан бири бўлган бу масжиднинг қурилиши Султон Салим ҳукмронлик қилган пайтда, 1558 йилда бошланган ва 1587 йилда битказилган. Бугунги кунда ҳам Салимия масжиди аслидек сақланган ва жомеъ масжиди сифатида фаолият юритмоқда.\nБу масжид шуниси билан диққатга сазоворки, у салжуқийлар томонидан бунёд этилган энг дастлабки масжид бўлиб, 1202 йилда қурилган. Кўнияга келган Жалолиддин Румийнинг отаси Баҳоуддин Валад энг аввал ана шу масжиднинг ҳужрасига тушган, дейишади. Масжид бугунги кунда ҳам асл ҳолида мусулмонларга хизмат қилмоқда.\nБу гўзал обида 1671-1676 йилларда Усмоний султон Муҳаммад IVнинг ҳисобчиси Мустафо Пошанинг буюртмасига биноан барпо қилинган. Масжид савдо-сотиқ қайнаган шаҳар марказида жойлашгани учун бугунги кунда ҳам у намозхонлар билан гавжум. Масжидни бошқа юзлаб масжидлардан ажратиб турадиган жиҳати унинг бўртма нақшли гўзал минораларидир.\nСадриддин Кўниявий масжиди\nМасжид 1274 йилда ўша вақтнинг энг буюк шариат пешволаридан бири бўлган муҳаддис Садриддин Кўниявий шарафига қурилган. Унинг мақбараси ҳам шу ерда ва у усти очиқ ягона мақбарадир.\nСадриддин Кўниявий 1207 йилда Малатия шаҳрида туғилиб, 1274 йилда Кўнияда вафот этган. Ҳадисларни янгича шарҳлаган уламо Мавлононинг тенгдоши бўлган ва уларнинг ўртасида катта дўстлик, муҳаббат ва чуқур ҳурмат бўлган.\nТовус бобо мақбараси\nОловуддин Кайқубод замонида Кўнияда яшаб вафот этган шайх Товус Муҳаммад Ал-Ҳиндийнинг мақбараси Мерама ҳудудида жойлашган. Ғишт ва тошлардан тикланган оддий усулдаги мақбара гумбаз билан ниҳоя топган.\nОташбоз Юсуф Вали мақбараси\nСаккиз қиррали, нақшли тошлардан барпо қилинган бу мақбара салжуқийлар замонининг энг классик услубида ишланган. Мақбара ўша йили вафот этган Вали учун 1285 йилда қурилган.\nЮсуф Вали Кўнияга Баҳоуддин Валад билан бирга келган ва Мавлоно Румийнинг тарбияси билан шуғулланган. Шунингдек, у мавлавийларнинг таомланишига ҳам масъул бўлган. Дарвешларнинг устозларигина ана шу ишга тайинланган. Бир куни ўтин қолмагани сабабли ўчоқда олов ўчаётганини кўрган Юсуф Вали ҳазрат Мавлоно қошига чиқиб, одоб билан таом кечга қолиши мумкинлигини айтади. Ўтин қолмаганини сезган Мавлоно унга “Ўтин қолмаган бўлса, ўчоққа оёғингни тиқ”, дейди. Мавлононинг хоҳ чин, хоҳ ҳазил гапини қонундек қабул қилган Юсуф Вали оёқларини ўчоққа тиқиб ўтиради ва олов гуриллаб ёниб, қозондаги таом вақтида тайёр бўлади. Таомни меҳмонлар қошига олиб чиққанида Мавлоно унга олов билан ўйнашувчи киши сифатида хитоб қилади:\n– Эй, менинг оташбозим, хуш келибсан!\nШундан кейин Юсуф Валини ҳамма Оташбоз деб чақирадиган бўлишган экан.\n“Сенинг тузингдан тотган кишининг дарди арисин!”, дея Мавлононинг дуоси ижобат бўлгани учун то бугунга қадар Оташбознинг зиёратига келган сайёҳларга Оташбознинг ошхонасидаги туздан улашадилар.\nИнжа Минорали масжид\nИнжа, яъни ингичка минорали масжид ўзининг бошқа масжидлардан шуниси билан фарқ қиладики, нақшлари масжид пештоқига чизилмаган, оятлар бўёқ билан ёзилмаган. Ҳаммаси тошларни йўниб, тошларга шакл бериб ясалган. Бунақа катта меҳнат ва нозик санъат талаб қилинадиган иш бошқа масжид ёки мадрасаларда учрамайди.\nБугунги кунда инжа минорали масжид амалий санъат музейи сифатида фаолият юритади ва бинода Кўниянинг турли жойларидаги археологик қазишмаларда топилган осори-атиқалар, буюмлар, ҳаттотлик намуналари жамланган.\nБуюк Қоратой мадрасаси\nБу мадраса Оловуддин Кайқубод замонида бунёд этилган. Ҳукмдор илм-фан, маърифатга катта эътибор қаратган ва “Бизни фақат илм, маърифатгина қутқара олади ва ғолиб қилади”, деб ҳисоблаган. У дунёнинг турли ўлкаларидан олиму уламоларни Кўнияга таклиф қилган ва уларга керакли шароитларни яратиб бериб, ёш авлодга илм бериш тўғрисида қайғурган.\nАна шу замонларда қурилган мадрасанинг бир жиҳати эътиборимни ўзига тортди: мадраса марказидаги ҳовузга ўзига хос сув йўли, сопол қувурлардан сув келиб муттасил янгиланиб турган ва сув худди шу йўл билан чиқиб ҳам кетган. Мударрис сувнинг секингина шилдираши толиби илмларга хотиржамлик бағишлайди ва улар илмларни тезроқ ва яхшироқ ўзлаштиради, деб ҳисоблаган.\nБуюк Қоратой мадрасаси бугун музей сифатида фаолият юритмоқда...\nИкки қуёш учрашган жой\nКўнияда икки забардаст инсон – Мавлоно Жалолиддин Румий ва у зотга устозлик қилган шайх Шамсиддин Табризийлар учрашган жойни ҳалигача табаррук жой сифатида эъзозлашади ва бу жойда ўзига хос бир ёдгорлик ўрнатишган. Бу ёдгорлик икки буюк зотнинг, икки қуёшнинг учрашувини акс этдиради...\nКўнияда Қуюн ўғли музейи, Ҳожи Ҳасан масжиди каби яна юзлаб масжид ва мақбаралар, мадрасалар, улуғларга қўйилган ҳайкаллар, ёдгорликлар, археология ва этнография музейлари мажуд.\nБугунги кунда Кўния сайёҳлик ривожланган шаҳар. Бу ерда халқаро аэропорт ва темир йўл вокзали бор. Аэропортнинг ўзидан Мавлоно музейигача махсус автобус хизмати жорий этилган. Сайёҳлар учун қулайлиқ туғдириш мақсадида кўп қавватли замонавий меҳмонхоналар қурилган. Шаҳарда фақатгина тилла буюмлар ва тақинчоқлар билан савдо қиладиган каттакон бозор, шунингдек, кумуш тақинчоқлар сотиладиган расталар, эсдалик совғалари, жойнамоз, тасбеҳлар, турли ўлчамдаги Мавлоно Румий ҳайкалчалари ва у зот сурати акс этган минглаб буюмлар, айланиб рақс тушаётган дарвишлар акс этган беҳисоб ашёлар сотиладиган минглаб дўконлар, миллий таомлар тайёрланадиган юзлаб ошхоналар барпо қилинган. Дарвешлар рақс кечалари уюштириладиган кафе ва ресторанлар доимо гавжум.\nЯна бир нарса эътиборимни тортди. Бизда ҳамма жойда сотиладиган парвардани Туркия бўйича фақатгина Кўнияда тайёрлашар экан ва “Мавлононинг ширинлиги” номини олган бу ширинлик жуда қадрли ҳисобланиб, сайёҳларнинг бу ердан парварда олиб кетиши анъанага айланган. Мен ҳам Истамбулдаги танишларимга озгина парварда олиб борган эдим, улар парвардани кўрганларидан “Кўнияга борибсиз-да?” дейишди ва парвардани аввал кўзларига суртиб, сўнг тановул қилишди.\nКўнияда меҳмонхоналар жуда кўп. Ахтарсангиз ҳамёнингиз кўтарадигани топилади. Бир кеча учун ўттиз лирадан юз йигирма лирагача тўлашингиз мумкин (1 доллар 8 лира.) Аммо 10-17 декабрь кунлари оралиғида борадиган бўлсангиз, олдиндан меҳмонхона банд қилиб қўйишни унутманг! Акс ҳолда бошпанасиз қолишингиз ҳеч гап эмас. Нархлар ҳам бу кунларда камида икки баробар кўтарилади. Чунки ҳар йили шу кунларда анъанавий Румийхонлик фестивали – “Шаби Арус” бўлиб ўтади.\nСайёҳларни жалб этадиган нарсалардан яна Кўниянинг гўзал кўллари, ғор ва шаршаралари.\nМаълумот учун, Кўнияда 1 миллион 300 мингдан ортиқ аҳоли истиқомат қилади. Бу еда турклар, курдлар, араблар, ўзбеклар, қозоқлар, руслар, чеченлар, африкаликлар ва сурияликлар, афғонлар ва бошқа миллат вакиллари яшашади.\nИстамбулдан Кўнияга ҳар куни бир неча марта учадиган самолётларнинг чиптаси бориш-келиш учун 100 доллар атрофида. Шунингдек, Кўнияга поездда ва автобусда ҳам бориш мумкин, фақат автобус ўн соат юришини унутмаслик лозим.\nКўнияда катта автовокзал мавжуд бўлиб, у ердан шаҳар марказигача тезюрар трамвай ҳам қатнайди.\nКўния шаҳридан махсус Zarnews.uz учун.


Пуч авлод одамлари JXTC Tribune Times - шаблон joomla\nПуч авлод одамлари Автор Абу Муслим\nСреда, 23 Сентябрь 2015 14:41\tразмер шрифта\nШу вақт йигитга кимдир телефон қилиб қолди ва у бироз нарига кетди. Мен эса қизга қилаётган нарсаларимни ўзим ўйлаб топмаганман, деб тушунтиришни бошладим. Бу Худо тарафидан одамлар гуноҳлар ботқоғига ботмаслиги учун ўрнатилган қоида. Демак, бу қоидаларга кўра яшамаганлар адолатли жазо топиши муқаррар. Мен ундан “Худога ишонасанми?” деб сўраганимга у фахр билан иконаси бор билакузугини ва бўйнидаги хочини кўрсатди ва мендан “Сизлар Худони кўрмай туриб унинг қоидалари билан қатъий равишда яшашларингизни нормалми?” деб сўради. Мен бирон хонани ҳеч ким йиғиштирмаса, унда тартиб бўладими, деб унга қарши савол бердим. Қиз эса хонага ҳеч ким қараб турмаса тартиб бўлмаслигини айтди. “Коинотда тартиб бор, деб ўйлайсанми?”, деб сўрадим мен. “Йўқ”, - деб ишонч билан суҳбатдошим жавоб берди. “Агар яхшилаб назар қилсакчи? Масалан, кун ва тун, йил фаслларнинг алмашиши, сайёраларнинг ўз орбитасида ҳаракат қилишлари. Булар тартиб билан бўлмайдими ахир? Тартиб бор экан, демак шу тартиб-интизомни жорий қилиб, унга “қараб” турувчиси ҳам бўлади”. Қиз бироз ўйланиб, ҳа дегандак бошини ирғаб қўйди. “Демак, Худо бор ва биз бунга қаттиқ ишонамиз, атрофимиздаги нарсалар ҳам буларни исботлаб турибди”.Ўриндиқдаги қўшним ёнимда ўтирар ва диққат билан сўзларимни тинглар эди. Сўнг тўсатдан гапимни бўлиб “Агар мен ўзимга ўхшаган бир қизни севиб қолсам-чи?” деб қолди. Шу пайт миямга ялт этиб фикр келди, яъни унинг телефонда гаплашаётган шериги йигитга ўхшашга қаттиқ ҳаракат қилган қиз бола экан. Макон ва замонда ўзларини тамомила йўқотиб қўйган бу икки 16 яшар ўсмир бошқалар уларни жиддий қабул қилишлари ва тинглашлари учун нима қилишни билмаётган эканликлари аён бўлди.Бунга ўхшаш мисоллар бу тизимлар ўзлигимизни топишга имкон бермаслигининг навбатдаги исботидир. Нима учун ва нега эканини тушунтириб бермайди. Бунинг ўрнига, исталган нарса қилиниши мумкин, деб одамларни алдайдиган ва охир оқибат уларни яксон қиладиган нарсаларни беради. Мен табиийки уларга бу нарсалар аслида йўқ эканини тушунтиришга уриндим.Баччабозликнинг барча тури инсон нафси (эгоси) ва шайтон билан ҳаммуаллифлигида ўйлаб топилган.Мен керакли саволларни бера бошлашим билан қаршимдаги қиз янада қизиқиб тинглай бошлади. “Сен бу дунёга нега келгансан, бу “севги-муҳаббатинг” сени қаерга олиб келади?” Бу ўзига хос қаршиликдир (протест). Бунинг асл сабабларини оилада, ота-оналар ва дўстлар билан муносабатда, инсоний қўрқоқлик ва хатолардан излаш керак.“Саволлар бермайдиган, еб-ичиб, ҳожат чиқариб ва ўзидан ўзи кўпаядиган ҳайвон каби яшашни истайсанми?”, деган саволимга у “йўқ” деб жавоб берди. Ундай бўлса биз ҳайвондан нимамиз билан фарқ қиламиз? Тафаккур... У бизларга нима учун берилган??? Инсонларинг нуқтаи назарига таянга ҳолда эмас, зеро биз фақатгина махлуқлармиз, балки айнан Худонинг қонунларига биноан яшаш ва нима яхшию нима ёмон эканини фарқлай олиш учун берилган.Суҳбатимиз бу қиз олдинлари эшитган нарсалар чегарасидан чиқиб кетди. Эҳтимол, бу қиз етарли даражада тиришқоқ бўлмагани боис, унга бу дунё қандай тузилганлигини тушунтириб берадиган одам топилмагандир. Нега?.. Чунки биз ота-оналар ва ўқитувчилар ҳаётимизнинг асосий саволларига жавобларни билмаймиз. Улар қаердан пайдо бўлишди, нима учун ва ўлимдан сўнг қаерга боришади...Натижада фожеага тўлган воқеълик тасвиридаги асосий персонажлар бир-бирига тескари ўтириб қолганлари аён бўлди. Улар бир-бирларини эшитмайдилар ва тушунмайдилар. Ҳатто энг яқин қариндошлар орасида ҳам кўпинча ўтиб бўлмас жарликлар хосил бўлган.Бу ёшларни айблаш энг осон иш бўлар эди. Шубҳасиз уларда ҳам ўзига яраша масъулият бор, бироқ айтингчи агар уларга ёшлигидан ҳаммасини тушунарли қилиб тушунтиришганида улар ўзларини шундай тутган бўлар эдими? Ҳар бир инсон ўзининг хар бир сўзига ва ҳар бир амалига жавоб беради. Ўзини оқлаш учун ҳеч қандай сабаб бўлмайди, чунки ҳар бир инсонга фикрлаш, баҳолаш, маълумотни таҳлил қилиш, қиёс қилиш имкони бериб қўйилган. Энг асосийси бизларга атрофимизда яратилган нарсаларнинг кўриш, фаҳмлаш учун онг берилган. Ва буларни берган Зот умумий тартиб-интизом бўлиши учун қоидаларни беришга ҳам тўла ҳақлидир. Агар биз бу қонун-қоидаларни бузсак, шубҳасиз жазога лойиқ бўламиз.Менинг “Нима учун яшаяпсан?” деган саволимга қиз “Бўлажак фарзандларим учун”, деб жавоб берди. Бўйнига хоч таққан ва ўзига ўхшаган қизни “севиб” қолган қиз. У бутунлай чалкашиб кетганини тушундим. Бундайлар жуда кўп экани ўта хавотирлидир. Одамларни исканжада ушлаб, уларни фикрлашдан тўсадиган тизим, бундай инсонларни туғиб, кўпайтириб ташламоқда ва уларнинг қалбларида бўшлиқни ҳосил қилдириб, ҳаётда бахтли бўлишнинг ягона имкониятидан маҳрум этмоқда.\nМанба: golosislama.ruАбу Муслим таржимаси\t« Европанинг ўғирланиши\tТабиий офатлар ҳақида »\nШайтон олим бўлганми?! Аброр Мухтор Алий September-23-2015\n“Ислом диёрларидаги миллий истиқлол ҳаракатлари тарихига назар солган ҳар бир киши, бу ҳаракатлар бошида диний уламолар турганини дарҳол сезади. Албатта, бу Ислом дини хусусиятларидан келиб чиқувчи табиий бир ҳолатдир. Ислом ҳақиқ...\nИнтернетдаги сайтлар аро саёҳат қилар эканман, қизиқарли бир мақолага дуч келдим. Бу мақола исломий сайтларга хос стандартга тўғри келмас эди. Одатда, исломий сайтлар тематикасида ўтмишнинг насиҳатларга тўла ҳикоялари, танланган о...


Алишер Аҳмедов «Навбаҳор»га тўғри келмади » Скачать музыку бесплатно новинки музыки 2016-2017\nАлишер Аҳмедов «Навбаҳор»га тўғри келмади\nКомментариев: 0 Просмотров: 165 Дата: 25-01-2016, 10:20 Мавсумлар оралиғида «Навбаҳор» сафига қўшилган дарвозабон Алишер Аҳмедов янги мавсумда Наманганда тўп сурмайдиган бўлди.2015 йилги мавсумни Мальдив оролларининг “Нью Радиант” клубида ўтказган дарвозабон маълум вақт давомида намангаликлар сафида кўрикдан ўтди. Якунда мураббийлар Аҳмедовнинг ҳаракатларидан қониқиш ҳосил қилишмади. Шу сабабли, Алишерга жавоб берилди. Бундан ташқари яна бир дарвозабон Мирзоҳид Маматхановга ҳам мураббийлар жавоб беришга қарор қилишди.Асосий таркиб билан шуғулланган Амир Эргашев, Азиз Умаров ва Акбаршо Рашидхановлар эса “Металлург” билан ўтган назорат ўйинидан кейин Наманганга қайтишди. Улар энди тайёргарликни ёшлар жамоаси билан бирга олиб боришади. - деб хабар бермоқда Stadion.uz нашри.


Super User\tUmra 12 February 2020\n«Умра» сўзи зиёрат маъносини англатади. Ислом шариатида эса Байтуллоҳнинг махсус зиёратига умра, дейилади.\n«Ва атиммул ҳажжа вал умрата лиллаҳ» – «Ҳаж ва умрани Аллоҳ учун мукаммал адо этинг!» – деган оят бор. («Бақара» сураси, 196-оят).\n«Алҳажжу мактубун вал ъумроту татаввуъ» – «Ҳаж фарз қилинган, умра нафлдир», деганлар.\nРивоятларга қараганда, Каъбатуллоҳнинг биринчи биноси отамиз Одам алайҳиссалом даврида қурилган. Нуҳ тўфонидан сўнг Каъбани Иброҳим алайҳиссалом ўғиллари Исмоил алайҳиссалом билан қайтадан бино этганлар.\nБайтуллоҳнинг қурилиши битгач, Аллоҳ таоло Иброҳим алайҳиссаломга одамларни ҳажга чақиришни буюради. У зот чақирдилар, чақириққа «Лаббай», деб жавоб берганлар ҳажга келдилар.\nБайтуллоҳни тавоф этиш ўшандан бери давом этиб келмоқда. Фақат Иброҳим алайҳиссаломдан кейин вақт ўтиши билан бу ибодатга жуда кўп бидъат ва хурофотлар аралашиб кетди. Пайғамбаримиз Муҳаммад алайҳиссалом даврларига келиб, Каъбатуллоҳ ичида 360 та бут ва санам бор эди.\nРасулуллоҳ (с.а.в.)нинг ўспиринлик даврларида Қурайш қабилаcи Каъбани қайта таъмирлаган. Бу ишларда Расулуллоҳ (с.а.в.) ҳам фаол иштирок этганлар ва ўз қўллари билан қора тош (Ҳажарул асвад)ни Каъбанинг пойдеворига қўйганлар.\nИслом дини Аллоҳга номақбул амалларни йўқотиб, ҳақиқий ибодатни йўлга қўйди.\nУмра амаллари қуйидагилардан иборат:\nЭҳромга ният билан кириш.\nКаъбани тавоф қилиш.\nЭҳром арабча сўз бўлиб, луғатда «ҳаром қилмоқ» маъносини англатади. Чунки эҳромга кирган одам ўзига эҳромдан олдин ҳалол бўлган баъзи нарсалар ва ҳолатларни ҳаром қилган бўлади. Масалан, бошқа вақтларда ўзига хушбўй нарсаларни сепиш ҳалол эди, эҳромга киргач, бу нарса ҳаром бўлиб қолади.


Ёшлар орасида наркотик воситаларни уйда тайёрлаб, истеъмол қилаётганлар бор – Ғуломов | Qalampir.uz\nЁшлар орасида наркотик воситаларни уйда тайёрлаб, истеъмол қилаётганлар бор – Ғуломов\nЖамият\t01 Июль 14:00 2486\nЎзбекистонда ёшлар орасида уй шароитида наркотик воситаларни тайёрлаб, истъмол қилиш ҳолатлари ҳам учраб турибди. Афсуски, уларнинг ота-онаси бундан ғишт қолипдан кўчгач, хабар топяпти. Вазирлар Маҳкамаси ҳузуридаги Наркотик моддаларни назорат қилиш миллий ахборот-таҳлил маркази бўлим бошлиғи Шуҳрат Ғуломов “Юксалиш” умуммиллий ҳаракатида ўтказилаётган жамоатчилик мулоқотида шулар ҳақида айтиб ўтди.\nШуҳрат Ғуломовнинг таъкидлашича, бугунги кунда гиёҳванд моддаларнинг турлари ҳаддан ташқари кўпайиб кетган. Сўнгги вақтларда синтетик наркотиклар ҳам оммалашган.\n“Маълум бўлган жиноятлар билан бирга биз ҳали кўрмаган гиёҳвандлар қанчадан-қанча. Буни жамоатчилик биздан кўра яхши билади. Яна бир жиҳат борки, наркотикларнинг янги турлари, масалан, синтететик наркотиклар пайдо бўла бошлади”, дейди Ғуломов.\nУ сўзида давом этиб, ёшлар гиёҳвандликка муккасидан кетгани сабабли уйда наркотик модда тайёрлаётганини таъкидлади. Ғуломов гиёҳванд моддага қарши курашда барчани огоҳликка чақирди.\n“Ёшларимиз орасида наркотик воситаларни уй шароитида тайёрлаб, истеъмол қилаётганлари ҳам бор. Уларнинг ота-оналари бундан охирги нуқтада хабар топяпти. Фурсатдан фойдаланиб, жамоатчиликни огоҳлантирмоқчиман: агар қаерда гиёҳвандлик билан боғлиқ ноқонуний хатти-ҳаракатларга гувоҳ бўлсангиз, бунга қарши курашиш биргина ҳуқуқни муҳофаза қилиш идораларининг вазифаси деб ўйламанг. Бу ҳар бир фуқаронинг бурчидир”, дейди Шуҳрат Ғуломов.\nМаълумот учун, бугунги кунда Ўзбекистонда 5 698 киши наркодиспансер ҳисобида туради.\nШуҳрат Ғуломов наркотик\n14 Июль 08:38 60614\n12 Июль 16:08 39437\n13 Июль 08:33 37540\n13 Июль 23:00 31262\n14 Июль 00:07 24137


Ҳайит байрамига "Назорат Хариди"\nМyday.uz редакцияси байрам муносабати билан савдо расталаридаги нархлар ўзгариши ёки ўзгармаслигини аниқлашга қарор қилди.\nБиз «Рамазон ҳайити» деб атайдиган кун диний манбаларимизда «Ийд ал-Фитр» деб аталади. Халқимизда қадимдан «Рамазон ҳайити» куни тантанали равишда байрам қилиб нишонлаб келинган.\nАҳли ислом бир-бирларини "Ҳайит муборак!" сўзлари билан қутлайдилар. Ҳайит арафаси ва байрам куни садақа йиғилади. Йиғилган маблағ жамоа фойдасига (кам таъминланганлар, сайёхлар ва бошқалар) пул ёки озиқ-овқат маҳсулотлари сифатида тарқатилади.\nБайрам куни мусулмонлар ҳайит намозига чиқадилар, энг яхши кийимларини киядилар, анъанавий таомлар пиширадилар, байрам ибодатидан сўнг эса, байрам дастурхони тузаб қўни-қўшни, қариндош ва дўстларини меҳмонга чақирадилар, ўзлари ҳам меҳмонга совға-саломлар билан борадилар ва ўйнаб кулиб хурсандчилик қиладилар.\nБарча мусулмонлар учун бахтли бу кунда болалар турли ўйинларда қатнашадилар, қўшниларникига чиқиб ширинликлардан тановул қилишади. Шунингдек, бу кун яқинларнинг қабрлари зиёрат қилинади, камбағалларга садақа улашилади, совғалар берилиб, агар хафагарчиликлар ўтган бўлса бир-бирларидан узр сўралади.\nВа ҳар доимгидек, аҳоли байрам олдидан уйга катта харидлар қилади.\nБаъзи мусулмон мамлакатларида муборак Рамазон ойида озиқ-овқат маҳсулотларининг нархи ошмаслиги учун қишлоқ хўжалик ярмаркалари ўтказилади.\nАҳолимиз ўртасида байрам арафасида нархлар атайлаб оширилади деган фикр юради. Бу ҳақиқатми ёки йўқлигини аниқлаш учун myday.uz нашри ўзининг кичик текширувини ўтказди ва мамнуният билан унинг натижаларини сиз билан ўртоқлашади. Шундай қилиб, текширув харидлари икки марта - ўтган ойда ва айни байрам арафасида ўтказилди.\nТаъкидлаб ўтамизки, нарх-наволар суриштирилмади, озиқ-овқат махсулотлари ХАРИД ҚИЛИНДИ. Байрам дастурхонига зарур нарсаларнинг ўртача эҳтиёжи ўрганиб чиқилиб, 12 турдаги махсулот рўйхатга киритилди.\nБиз текширувимиз учун Фарход бозорини ва пойтахтимизнинг йирик супермаркетларидан бирини танладик.\n2013 йил 31 июл кунига нархлар рўйҳати:\n№ Маҳсулот номи Бозор Супермаркет\n1 Мол гўшти, 1 кг 17.000 26.400 9.400\n2 Ўсимлик ёғи Затея, 1 л 5.600 6.490 890\n3 "Аланга" гуручи, 1 кг 3.500 3.590 90\n4 "Дани- нан" уни 2.400 2.650 250\n5 "Щедрое лето" маргарини 250 гр 2.500 2.650 150\n6 Шакар, 1 кг 3.600 3.445 155\n7 Тухум 10 дона 3.500 5.050 1.550\n8 Помидор, 1 кг 1.100-1.500 2.400 900-1.300\n9 Бодринг, 1 кг 1.000-1.300 1.600 300-600\n10 Олма, 1 кг 3.500 3.750 250\n11 Тарвуз, 1 дона 3.000-4.500 5.100 600-2.100\n12 Қовун, 1 дона 2.000-2.800 7.400 4.600-5.400\n"Нархдаги фарқ" устунидан кўриниб турибдики, масалан гўшт нархидаги фарқ ҳисобидан сиз 1 шиша ўсимлик ёғи ва 1кг ун сотиб олишингиз мумкин, 10та тухумдан иқтисод қилинган 1600 сўмга ортиқча 1кг бодринг харид қилишингиз мумкин.\n2013 йил 7 август кунига нархлар рўйҳати:\nБозор Супермаркет Нархдаги фарқ\n1 Мол гўшти, 1 кг 18.500 26.650 8.150\n5 "Щедрое лето" маргарини, 250 гр 2.500 2.650 150\n6 Шакар, 1 кг 3.600 3.445 150\n7 Тухум 10 дона 5.000 4.050 950\n9 Бодринг, 1 кг 1.000-1.300 1.450 150-450\n11 Тарвуз, 1 дона 3.000-4.500 4.950 450-1.950\n12 Қовун, 1 дона 2.000-2.800 5.200 2.400-3.200\nБайрам арафасида гўшт ва тухум нархи бозорда қимматлашган. Маркетда эса арзонлашган.\nБиз байрамда кўпроқ керак бўладиган махсулотлар бозорда қимматлашганини, супермаркетда эса арзонлашганини аниқладик. Аммо супермаркетларда нархлар бинодан фойдаланиш нархлари, солиқ ва бошқалар ҳисобига аввал бошданоқ юқори.\nАлбатта, сиз бозордан харид қилаётганингизда танлов имконияти супермаркетдагидан кўпроқ. Лекин супермаркетда вақтдан тежайсиз ва шароитлари яхшироқ.\nШундай қилиб, танлаш ихтиёри доимо харидорда, қаердан харид қилишни ўзингиз ҳал қиласиз.\nНашр санаси: 08-08-2013\nТошкент тамаддихоналарида гаштак


Зангиота юқумли касалликлар шифохонаси жонлантириш бўлимида асосан кимлар даволанмоқда - 05.12.2021, Sputnik Ўзбекистон\nМуассасанинг жонлантириш бўлимида муолажа олаётган оғир ва ўта оғир аҳволдаги беморлар орасида болалар, ёшлар ва катта ёшдаги инсонлар ҳам бор. 05.12.2021, Sputnik Ўзбекистон\nТОШКЕНТ, 5 дек — Sputnik. Зангиота 1-сон юқумли касалликлар шифохонаси 2000 ўринга мўлжалланган. У ерда коронавирусга гумон қилинган, ПЗР тест тасдиқланган ва пневмонияга чалинган 737 нафар бемор даволанмоқда. Бу ҳақда шифохонаси директори Анвар Ҳусанов маълум қилди.Унинг сўзларига кўра, сўнгги 10 кун ичида муассасага ўрта ҳисобда ҳар куни 85 нафар бемор қабул қилиниб, кунига уларнинг ўртача 63 нафари соғаймоқда.Таъкидланишича, айни пайтда шифохонага мурожаат қилаётганларни турли ёш тоифасидаги инсонлар ташкил этмоқда. Қолаверса, муассасанинг жонлантириш бўлимида муолажа олаётган оғир ва ўта оғир аҳволдаги беморлар орасида болалар, ёшлар ва катта ёшдаги инсонлар ҳам бор. Уларнинг кўпчилиги коронавирусга қарши эмланмаган.Алимованинг сўзларига кўра, эмлангандан сўнг шаклланган иммунитет касалликни ўтказгандан кейинги ҳимоядан яхшироқ. Сабаби эмлашда нейтралловчи антитаначаларнинг миқдори касаллик ўтказгандан кейин шаклланадиган антитаначалар миқдоридан анча юқори бўлади.Сўнгги маълумотларга кўра, Ўзбекистонда коронавирус билан касалланганларнинг умумий сони 194 333 нафарга етган. Шулардан 190 939 нафари тузалиб кетган. Вирусдан қурбон бўлганлар 1418 нафарни ташкил этмоқда.\nсоғлиқни сақлаш вазирлиги (ссв), covid-19 умумжаҳон пандемияси, зангиота тумани\nТОШКЕНТ, 5 дек — Sputnik. Зангиота 1-сон юқумли касалликлар шифохонаси 2000 ўринга мўлжалланган. У ерда коронавирусга гумон қилинган, ПЗР тест тасдиқланган ва пневмонияга чалинган 737 нафар бемор даволанмоқда. Бу ҳақда шифохонаси директори Анвар Ҳусанов маълум қилди.\nУнинг сўзларига кўра, сўнгги 10 кун ичида муассасага ўрта ҳисобда ҳар куни 85 нафар бемор қабул қилиниб, кунига уларнинг ўртача 63 нафари соғаймоқда.\n“Шу кунгача касалхонамизда даволанган беморлар орасида вакцина олган 531 нафар беморнинг 509 нафарида (96 фоиз) касаллик енгил ва ўрта оғир даражада кечган. Қолган 22 нафарида касаллик нисбатан оғир ўтган. Бунга эса уларнинг аксарияти катта ёшли экани, шу билан бирга, юрак етишмовчилиги, гипертония, қандли диабет каби ёндош касалликлари борлиги сабабдир”, - дейди шифохона директори ўринбосари Ҳилола Алимова\nСўнгги маълумотларга кўра, Ўзбекистонда коронавирус билан касалланганларнинг умумий сони 194 333 нафарга етган. Шулардан 190 939 нафари тузалиб кетган. Вирусдан қурбон бўлганлар 1418 нафарни ташкил этмоқда.\n4 Декабр 2021, 20:00


Ўзбекистонда хорижлик киноижодкорлар иштирокида триллер суратга олинади\n16:23 16 Феврал 2019\n10:14 27.02.2018 Ҳавола олиш\nБадиий фильмни суратга олиш ишлари Тошкент ва Бухорода ҳамда Россия ва Марокаш ҳудудларида бўлиб ўтади\nТОШКЕНТ, 27 фев — Sputnik. Ўзбекистонда яқин кунларда Мухлиса Азизова режиссёрлигида Scorpion триллерини суратга олиш ишлари бошланади, деб хабар берди Sputnik мухбири.\nФильм Ўзбекистон Ёшлар иттифоқи, "Ўзбеккино" Миллий агентлиги, Ўзбекистон Ички ишлар вазирлиги, Ўзбекистон миллий телерадиокомпанияси, Кинематографияни ривожлантириш марказининг қўшма қарорига мувофиқ суратга олинади.\nФильмни суратга олиш ишлари Ўзбекистон Мудофаа вазирлиги ҳамда Ўзбекистон Миллий гвардияси кўмагида Тошкент ва Бухоро шаҳарларида, шунингдек Россия ва Марокаш давлатлари ҳудудида бўлиб ўтади.\nИжодий гуруҳдан хорижлик қатор мутахассислар, жумладан, германиялик оператор Макс Тцуи ўрин олган. У илгари ҳам Ўзбекистонга келган бўлиб, Бухоро ҳақидаги "Welcome to Bukhara" видеоролигига операторлик қилган.\nХорижлик киноижодкорлар суратга олиш ишларини бошлаш учун Тошкент шаҳрига етиб келишган ҳамда фильм лойиҳаси устида иш олиб бормоқда.\nАфсуски, фильм сюжети ҳозирча сир тутилмоқда. Лекин лойиҳада Мудофаа вазирлиги, Миллий гвардия ва Ички ишлар вазирлиги иштирок этаётгани инобатга олинса, фильм ўткир сюжетли ва жангари жанрда бўлиши эҳтимолдан йироқ эмас.


Катта ҳирмон олдидан\nПискент туманида ғалла ўрим-йиғими мавсумини уюшқоқлик билан ўтказиш масалаларига бағишланган семинар бўлиб ўтди.\nКарантин тартиб-қоидаларига мувофиқ ташкил этилган тадбирда вилоят ҳокимининг Қишлоқ ва сув хўжалиги масалалари бўйича ўринбосари Ботир Алимбеков, туман ҳокими Шуҳрат Ахмедов, вилоят деҳқон, фермерлар ва томорқа ер эгалари Кенгаши раиси Рустам Қосимов, “Оҳангарондон” АЖ бошқаруви раиси Алишер Рихсиев, сектор раҳбарлари, қишлоқ ва сув хўжалиги бошқармалари, машина-трактор парклари ҳамда фермерларга хизмат кўрсатувчи бир қатор қишлоқ хўжалиги корхона ва ташкилотлари вакиллари, отряд раҳбарлари, комбайн операторлари иштирок этди.\n-Жорий йил тумандаги 183 фермер хўжалиги томонидан 9 минг 100 гектар ерда буғдой етиштирилмоқда, - дейди Пискент туман ҳокимининг Қишлоқ ва сув хўжалиги масалалари бўйича ўринбосари Мурод Абдураҳмонов. Бу йилги об-ҳаво шароити ғаллачилик учун мақбул келгани, агротехник тадбирлар ўз вақтида ва белгиланган меъёрларга мувофиқ ўтказилиши натижасида мўл ҳосил яратилди. Гектаридан камида 80 центнердан ошириб ҳосил олишни режалаштирганмиз. 73 минг 247 тонна ғалла хирмони уйиш, давлатга 30 минг 33 тонна буғдой сотиш мўлжалланмоқда.\nСеминарда етиштирилган ҳосилни нест-нобуд қилмай йиғиштириб олиш бўйича кўрилган тайёргарлик ишлари муҳокама қилинди.\nЎрим мавсумини уюшқоқлик билан ташкил қилиш учун туманда 24 отряд шакллантирилган. Юқори унумли 24 та "ДЖондер", "Claas", “Кейс” комбайни сафарбар этилган. Уларнинг ҳар бирига ғалла ташиш учун 5 тадан юк ташувчи машина бириктирилган.\nСеминар давомида техникаларнинг мавсум олдидан техник кўрикдан ўтказилгани, ёнғинга қарши воситалар билан жиҳозлангани, отряд аъзоларининг фавқулодда вазиятларда ҳаракатланиш, хавфсизлик бўйича билим ва кўникмалари кўрикдан ўтказилди. Фавқулодда вазиятлар бўлими ходимлари ва комбайн операторлари иштирокида иш жараёнида ёнғинларнинг олдини олиш бўйича ўқув машғулоти ўтказилди.\nКўргазмали тарзда ўтган семинарда ўрим мавсумида вақт йўқотмаслик ва отрядларга қулайлик яратиш мақсадида ташкил этилган кўчма ётоқхоналар, дон қабул қилиш шохобчасида ташкил этилган тез тайёрланувчи озиқ-овқат маҳсулотлари савдоси кўздан кечирилди.\nШунингдек, ўрим мавсумига тайёргарлик бўйича мавжуд камчиликлар кўрсатиб ўтилди. Туман ҳокими Шуҳрат Ахмедов томонидан мутасаддиларга отрядларни шакллантириш, вазифалар тақсимоти, комбайн операторлари ва ҳайдовчиларга иш ҳақи ажратиш бўйича аниқ топшириқлар берилди.\nСеминар якунида комбайн операторларига “Агробанк” АТБ ходимлари томонидан 500 сўмдан аванс пули, ун, ўсимлик ёғи, пиёз каби озиқ-овқат маҳсулотлари берилди.


Ўзбекистонда бензин нархи ошмайди ва тақчиллик бўлмайди - xabar.uz\nЎзбекистонда бензин нархи ошмайди ва тақчиллик...\nЎзбекистонда бензин нархи ошмайди ва тақчиллик бўлмайди\n25.03.2020 11:13 0 1509\n«Ўзбекнефтегаз» Акциядорлик жамиятига қарашли «UNG Petro» корхонаси юртимизда бензин савдосида тақчиллик ва нарх ошиши кузатилмаслиги ҳақида баёнот берди.\n«Автомобилларга ёқилғи қуйиш шохобчалари тармоғини бирлаштирувчи бошқарув компанияси ва «UNG» миллий бренди асосида аҳолига хизмат кўрсатувчи «UNG Petro» корхонаси қуйидагиларни билдиради.\nБугунги кунда мазкур ташкилот аҳолига туну-кун хизмат қилишни давом эттиради. Автомобилларга ёқилғи қуйиш станциялари фаолияти тўхтатилмайди.\nНефт маҳсулотларининг нархи оширилмайди. Автобензин ва дизель ёқилғисининг миқдори аҳолига етарли даражада.\nВаҳимага ҳеч ҳам ўрин йўқ. Хизматингизга доимо тайёрмиз», — дейилади баёнотда.\nШу билан бирга корхонанинг ишонч телефони ҳам эълон қилинган: 71-200-01- 24.


Россияликларнинг ярми Медведев истеъфосини истаётгани ва мамлакатдаги муаммоларга қарамасдан 85 фоиз киши бахтиёр\n15:12 / 27.04.2017\nРоссия жамоатчилигида навбатдаги можаро авж олмоқда. «Левада-центр» тадқиқот олиб борди, бироқ унинг натижаларига кўра, фуқароларнинг бош вазир Дмитрий Медведевга нисбатан муносабати ёмонлашган. Хусусан, март ойида Медведевнинг ҳукумат раҳбари лавозимидаги фаолиятини ижобий баҳолаганлар сони февраль билан таққослаганда 10 фоизга тушиб кетгани маълум бўлди.\nСўнгги воқеалардан келиб чиқиладиган бўлса, бунда ҳеч қандай сенсация йўқ. Бундан ташқари, рейтинг албатта тушиб кетган, бироқ жуда ҳам паст даражага эмас. Бироқ катта эътибор ижтимоий тадқиқотчиларнинг иши натижаси эмас, балки ундан кейинги воқеалар сабаб келиб чиқди. Медведев матбуот котиби Наталья Тимакованинг маълум қилишича, шеф «сиёсий буюртма бўлган бундай сўровлар натижаларига катта эътибор қаратмайди». Таҳлилчилар эса бундан дарғазаб бўлишди ҳамда узр сўралишини талаб қилишган, бироқ бош вазир томони бундан бош тортди – натижада можаро келиб чиқди. Шуни таъкидлаб ўтиш жоизки, «Левада-центр» яқинда хорижий агентлар сафида эътироф этилди. Норасмий маълумотларга кўра, у қандайдир даражада либерал ва ҳукуматга танқидий руҳда ёндашади, экспертларнинг ўзи эса буни рад этишмоқда.\nХуллас, тепадагилар «Левада» келтирган рақамлардан норози. Тасодифми ёки йўқ, буниси номаълум, аммо ўша куннинг ўзидаёқ бошқа бир сўров – давлат жамоатчилик фикрини ўрганиш маркази натижалари эълон қилинди. Унга кўра, россияликларнинг 85 фоизи барча муаммо ва инқирозларга қарамай бахтиёр экан. Бу 1990 йилдан бери энг максимал кўрсаткичдир. Фуқаролар хурсанд: мамлакат ЯИМ ўсмоқда, миллий валюта мустаҳкамланмоқда. Шу билан бирга, социологлар иши аслида қандай бўлиши кераклиги кўрсатиб қўйилгандек тасаввур уйғонади. Мана улар – тўғри рақамлар: халқ барча муаммоларга қарамай бахтиёр. Аниқки, бу тушиб кетган рейтинглардан кўра анча ёқимлироқ эшитилади. Аммо бундан кейин ижтимоий тадқиқотчиларга нисбатан қандайдир хулосалар ҳам чиқарилиши мумкин – нимани ва қачон тўғри тадқиқ этиш ва қайси маълумотлардан фойдаланиш.\nАслида, улар айбдор эмас – шунчаки фуқароларни сўровдан ўтказишади. Буюртма қилишнинг ўлчовлари қани? Россия бош вазири афтидан ҳимоя усулини танламади. Реакция ҳам жуда ҳиссиётларга бой. Шунчаки, биз ишламоқдамиз, мураккаб қарорларни қабул қилаяпмиз, дейиш мумкин эди – президент матбуот котиби айнан шундай деган. Бунинг устига, ҳукумат учун ҳеч қандай хавф-хатар йўқ: ҳазилакам натижами – аҳолининг 85 фоизи бахтли!


22 октябр 2020, Тошкент вақти: 20:44\nТаниқли рассом Вячеслав Охунов\nЎзбекистонлик таниқли рассом Вячеслав Охуновнинг «Юлдузлар хиёбони» инсталляцияси Берлиндаги Kuhlhaus кўргазмалар павильонида бошланган тасвирий санъат фестивали марказий қисмидан ўрин олди. Тадбирга таклиф қилинган рассомга эса Ўзбекистонда яна чиқиш визаси берилмади.\nРассом бир неча йилдан бери чиқиш визаси берилмагани боис кўргазмада иштирок этмаяпти.\nЎзбек рассомининг асари\nКўргазма очилишида гапирган таниқли рассом Константин Звездочетов 67 яшар Вячеслав Охуновни “диктатура зиндонида қолаëтган рассом”, дея таърифлади.\nЎзбек рассомининг асарини тақдим қилаëтган мунаққидлар унинг кўргазма бўлаëтган ҳудуддан 6 минг километр узоқдаги “Каримов дикатураси ҳукм сураëтган” мамлакатда эканини томошабинларга немис¸ инглиз ва испан тилларида тушунтиришди.\n“Берлинда 23 декабрга қадар давом этиб, Ҳамбург, Берн ва Дрезденда ҳам намойиш қилинадиган, 14 мамлакатдан 74 рассом иштирок қилаëтган бу обрўли кўргазма марказидан ўрин олган рассомнинг Ўзбекистондан чиқарилмагани шармандаликдир”, деди Озодлик билан суҳбатда кўргазма ташкилотчиси, санъатшунос Изабел де Сена.\nСуҳбатдошга кўра¸ сиëсий қарашлари ва мамлакатнинг биринчи оиласини танқид қилгани учун эркин ҳаракатланиш ҳуқуқидан маҳрум қилинган рассомнинг асари томошабинлар диққатини қозонмоқда.\nУшбу асарда рассом Ҳолливуднинг юлдузлар ҳиёбонидаги тасвирларга ирония тарзида Гулнора Каримова, Башар Асад, Доналд Трамп, Дариға Назарбоева, Владимир Путин ва ва бошқа замонамизнинг таниқли қаҳрамонларини акс эттирган.\nРассом бу асарида Каримовлар оиласини ҳажв қилган\nРассом ўз асарида Ҳолливуд хиёбонидан фарқли, бу персонажлар дунёга ҳеч бир ижобий нарса бермаган, бироқ коррупция, зўравонлик, масъулиятсизлик ва популизм ривожига ҳисса қўшган, деб таъкидлайди.\nИжоди билан мамлакати ифтихор қилишига арзийдиган ўзбек рассомининг ўзи Озодлик билан суҳбатда “ҳукуматни танқид қилишдан тап тортмагани ва оммадан фарқли равишда фаол фуқаролик позициясида қолгани учун "МХХ" деган қора эскадрон қасосига нишон” бўлганини айтди:\n- Берлиндаги кўргазма очилишига ҳам, бошқа обрўли кўргазмаларга ҳам бор олганим йўқ. Бир неча йилдан бери менга чиқиш визаси беришни рад қилишган. Икки ҳафта олдин яна рад жавоби беришди. ОВИР идорасини судга бердим. Суд эса МХХ қарори муҳокама қилинмайди, деган хулоса берди. Суд ўз қарори билан "МХХ", деган қора эскадронга одамларни ҳуқуқидан маҳрум қилиш имконини бермоқда. Шу боис, мен кўргазмаларда фақат асарларим билангина иштирок этяпман холос.\nВячеслав Охунов билан суҳбат\nРассом Вячеслав Охуновни яхши билганлар унинг ҳукуматни танқид қилишдан тап тортмайдиган дунëқараш соҳиби эканини билишади. Бу билан у атрофидаги воқеаларни сезмасликка уринувчи, кўримсиз ўзбек рассомлари массасидан ажралиб туради.\nОхунов асари марказдан ўрин олган кўргазма ўзлари яшаётган мамлакатни ҳис қилувчи рассомларнинг долзарб мавзулардаги асарларини тамсил қилади.\nГарчи, Вячеслав Охунов ўз мамлакатидан чиқиш ҳуқуқидан маҳрум бўлса-да, унинг асарлари рассомни жазолаётган ҳукуматни шарманда қилароқ, бутун дунё бўйлаб намойиш этилмоқда.\nЭслатиб ўтамиз, 1948 йилда туғилган Охунов Москвадаги Суриков номидаги Тасвирий санъат олийгоҳини битириб келиб, Ўзбекистонда 80- йилларда янги ижодий тўлқинга асос солган.


Карахт қилувчи видео: АҚШда пикап йўловчи автобусини вайрон қилди\n13:59 / 29.01.2017\nАҚШнинг Сиракузи шаҳрида (Нью-Йорк штати) пикап ва йўловчи автобуси иштирокида йўл-транспорт ҳодисаси юз берди.\nУшбу ҳолат акс этган видеода юк машинаси автобусга келиб урилиб, унинг ичига олд ғилдираклари билан кириб кетгани тасвирланган.\nАвария оқибатида автобусдаги бир неча йўловчи жароҳат олган, автобус ҳайдовчисининг кўкрак қафаси шикастланган. Пикапдаги аёл йўловчи ҳам шифохонага етказилган, ҳайдовчига ҳеч нарса қилмаган.\nТаъкидлаш жоизки, автобусда пикап келиб урилган жойда ўтирган эркакнинг омади келган – у машина яқинлашаётганини кўриб, тўқнашувга бир бахя қолганда ойна олдидан қочишга муваффақ бўлган, бироқ зарба тўлқини оқибатида у салоннинг нариги тарафига учиб тушган.\nҲуқуқ-тартибот муассасалари ходимларининг айтишларича, пикап ҳайдовчиси чорраҳада тўқнашувдан қочишга ҳаракат қилиб, рулни чап томонга бурган ва йўлдан чиқиб кетиб, катта тезликда светофорнинг қизил чироғида турган автобусга келиб урилган.


Тошкент 2017 йил ёз мавсумида МДҲдаги энг оммабоп шаҳарлар бешлигига кирди\n13:05 / 21.06.2017\nМДҲнинг энг топ шаҳарлари ичидан Қозоғистон, Озарбойжон, Беларусь, Арманистон ва Ўзбекистон пойтахтлари жой олган. Остона, Боку, Минск, Ереван, Тошкент, Олмаота, Кишинев, Бишкек, Киев ва Ашхобод 2017 йил ёз мавсумида саёҳат қилиш учун МДҲдаги энг оммабоп шаҳарларга айланди.\nЎзбекистонга ёзда келувчи сайёҳлар Тошкент-Самарқанд-Бухоро-Хива йўналиши бўйича турларга катта қизиқиш билдиради. ТурСтат маълумотларига кўра, сайёҳлар ёзда Тошкентга ўртача 2,5 кунга келади ва меҳмонхонада яшаш учун суткасига 45 доллар сарфлашади.\nМДҲда туристлар учун энг арзон шаҳарлар – Ашхобод ва Бишкек бўлса, энг қимматлари – Остона ва Бокудир.


Гулнора миллионларининг қанчаси Лондонда сақланаяпти? « Ўзбекистон Халқ Ҳаракати\n12 April 2015 - 8:07\nЛондонда Гулнора Каримованинг уйлари борлиги эҳтимоли катта, аммо буни тергов қилишга Британия ҳукуматининг “истаги йўқ.\nБи-Би-Си радиосининг ёзишича, “Transparency International гуруҳи ўтган ой чиқарган ҳисоботда ўтган йили Лондондаги 36 мингдан ошиқ кўчмас мулк офшор ҳудудлардаги яширин компаниялар орқали сотиб олинган”. Ташкилотнинг иддао қилишича, бу кўчмас мулкларнинг асосий қисми ўғирланган пулларга харид қилинган.\nБи-Би-Си мухбири мазкур ташкилотнинг тадқиқотчиларидан бири Том Мейн билан суҳбатлашган. Суҳбат давомида Том Мейн “ Гулнора Каримовага қарши кўпгина давлатларда телеком ва пул ювиш можароларига боғлиқликда терговлар кетаётганидан яхши хабардормиз. Биз Гулнора билан кўп вақтдан бери қизиқиб келамиз. Ҳали 2003-2004 йилларда у ўз эридан ажралгач, Ғарбдаги омманинг кўзига тушишни бошлаганди. Биз ўшанда унинг HSBC банкида ҳисоби борлиги ва ўта бадавлат эканини аниқлаганмиз, лекин, албатта, бой бўлиш бу жиноят эмас. Лекин, мана 10-11 йил ўтиб унга қарши жиноий ишлар очилаяпти. Унинг Лондонда кўчмас мулкка эга экани борасида мишмишлар мавжуд. Нафақат биз, балки бошқа гуруҳлар ҳам олиб борган терговлар 1 ё 2 уй Гулнорага тегишли эканига ишора қилган”, деб айтган.\nМухбирнинг “Нима учун Гулнора Каримованинг пуллари Швейцария, Швеция, Франция ва АҚШда терговларга сабаб бўлаяпти, лекин Британия ҳеч қандай тергов олиб бормаяпти?” деган саволига Том Мейн қуйидагича жавоб берган:\n– Швецияда тергов бўлаётганининг сабаби, албатта, Швециядаги компания билан боғлиқ. Швецариядагиси эса Гулнора гўёки Швейцарияда сақлаётган мулк ва пулларга боғлиқ. Британияда у нималарни сақлаётгани борасида эса аниқ маълумот йўқ. Чунки, Британияда бу каби терговлар ўтказишга “иштаҳа” йўқ. Биз атиги бир ноҳукумат ташкилотмиз, ва саҳна ортида нималар бўлаётганидан бехабармиз. Балки қандайдир яширин терговлар ўтказилаётгандир. ЛекинГулнора Каримованинг Оврўподаги терговлари, Австриядаги Роҳат Алиев терговлари ёки Мухтор Аблязовнинг Франциядаги терговлари ҳақидаги эшитганимизда, нима учун бу каби терговларни Британия ўтказмаяпти деган саволни берамиз, – деб жавоб берган.\nШвециянинг TeliaSonera ширкати Ўзбекистонда бизнес қилиш учун Гулнора Каримовага юзлаб миллион доллар пора берганига доир иддаоларни тергов қилаётган Швеция Бош прокуратурасининг Коррупцияга қарши кураш бошқармаси бошлиғи Гуннар Стетлер “Озодлик” радиоси билан суҳбатда “АҚШ тергови бу иш бўйича бир неча давлатда олиб борилаётган терговларнинг бир қисмидир”, деди.


«Дубинкага йиқилдингизми? Бошқа йиқилманг». Бобомурод Абдуллаев қандай қийноққа солингани ҳақида гапириб берди » 7kun.info - Сараланганлари бизда\n2002 йили Абдуллаев Ослода инсон ҳуқуқлари ва сўз эркинлиги бўйича конференцияда бўлган. У ерда журналист Ўзбекистон ҳуқуқ-тартибот идоралари томонидан ўта оғир жиноятларда айбланиб қидирувга берилган Муҳаммад Солиҳ билан учрашган. 2003 йили Абдуллаев шериклари билан бирга Озод Овоз сайтини яратиб, у ерда шеър, ҳикоя ва очеркларини чоп эта бошлаган.\n2005 йил охирида интернет орқали Муҳаммад Солиҳ билан суҳбатлашиб, «Усмон Ҳақназаров» тахаллуси остида ёзилган бир неча мақолани рус тилида ўзбекчга ўгиришга рози бўлган. Электрон почта орқали у «Андижон воқеалари ҳақида…», «Ўзбекистонни йўқ қилаётган Каримов клани», «Ўзбекистондаги сионизм хусусида» мақолаларини олган. Бу материалларда, айбловга кўра, Ўзбекистоннинг биринчи президенти ҳақида иғво мавжуд бўлган. Абдуллаев мақолаларининг характерини билган ҳолда уларни таржима қилган.\n«Ўз жиноий фаолиятини давом эттирар экан, Абдуллаев ижро ҳокимияти органлари, хусусан, уларнинг конкрет раҳбарлари фаолияти, шунингдек, Ўзбекистон президентининг шахсий ҳаёти ҳақида маълумот олиш манбаларини кенгайтириш мақсадида бир неча кишининг ишончига кирган, — дейилади айбловда. — Улар Абдуллаевга ёлғон ва иғвогарона маълумотлар топиб беради, бу билан ‘Усмон Ҳақназар’ тахаллуси остидаги мақолалар чиқишига кўмак беради. Булар — ‘Г. Каримова ва Тошкент бутиклари ўртасидаги молиявий муносабатлар схемаси фош этилди’, ‘Каримов СНБ ва DBҚни Ҳаётовпараст унсурлардан тозалашни тугатди’, ‘Мирзиёевнинг ташаббусларини у тайинлаган одамлар саботаж қила бошлади’, ‘Ўзбекистон МХХ раиси мансабига номзодлар ҳақида’ ва бошқалардир».\n«Ўрим» лойиҳасига турли вазирлик ва идоралар раҳбарларининг суратлари ҳамда улар яшайдиган жойларнинг схемалари, уларни эгаллаш учун керак бўладиган одамлар сони, шунингдек, жиноий мақсадни амалга ошириш харажатлари сметаси илова қилинган эди.\n«Ўйлашимча, қийноқларга мўлжалланган ертўла МХХ тергов изолятори билан битта бинода жойлашган. Нега? Чунки мен тергов изолятори ва ўра ертўланинг ҳожатхоналари ва кафеллари бир хиллигига эътибор қаратдим. Улар мени шунчаки шаҳарга олиб чиқиб, ‘экскурсия’ ўтказиб, яна орқага қайтаришган», — таъкидлади судланувчи.\nКейинги суд мажлиси 26 март куни бўлиб ўтaди.\nТошкент юридик коллежининг собиқ директори Н.Темировага нисбатан очилган жиноят иши бўйича биринчи суд мажлиси бўлиб ўтди\n«Mehrob.uz»: Шайх Муҳаммад Содиқ Муҳаммад Юсуфни онаси бетаҳорат эмизмаган\n12 мар, 09:46


“Ўзбекнефтгаз”: Корхона ва ташкилотлардаги мутахассислар DipIFR ва CIMA сертификация доирасида ўқитилади (Фото) — Teletype\n“Ўзбекнефтгаз”: Корхона ва ташкилотлардаги мутахассислар DipIFR ва CIMA сертификация доирасида ўқитилади (Фото)\nЎзбекистон Республикаси Президентининг 2020 йил 24 февралдаги “Молиявий ҳисоботнинг халқаро стандартларига ўтиш бўйича қўшимча чора-тадбирлар тўғрисида”ги ПҚ–4611-сонли қарори ижросини таъминлаш мақсадида “Ўзбекнефтгаз” Бошқаруви раиси Меҳриддин Абдуллаевнинг топшириғи билан корхона ва ташкилотларнинг молиявий-иқтисодий йўналишдаги мутахассисисларни махсус курсларда ўқитиш бўйича Техник топшириқлар (ТЗ) ишлаб чиқилди ва тасдиқланди.\nМазкур Техник топшириқлар талаблари асосида АССА ва CIMA халқаро ташкилотларида ўқитиш бўйича ўқув марказлари орасида танлов ўтказилди. Натижада DipIFR ҳамда CIMA сертификацияси доирасида “Бизнесни самарали бошқариш” курсларини ўқитиш бўйича “Profi-Training” бизнес мактаби ғолиб сифатида танланди.\nТаъкидлаш жоизки DipIFR курслари икки қисмдан иборат бўлиб, биринчисида Молиявий ҳисоботнинг халқаро стандартлари (МҲХС) асослари ўргатилса, иккинчисида МҲХС бўйича диплом олишга йўналтирилади ва иккала курсда ҳам 90 нафар мутахассис ўқитилади.\nCIMA сертификацияси доирасида “Бизнесни самарали бошқариш” курслари ҳам ўз навбатида икки қисмдан иборат бўлади. Биринчисида корхона хўжалик операцияларининг самарадорлигини бошқариш усуллари бўйича таҳсил берилади. Иккинчисида эса бутун бир бизнес самарадорлигини бошқариш ўргатилади. Натижада 60 нафар мутахассис CIMA сертификатини олиш имконига эга бўлади.\nШубҳасиз “Ўзбекнефтгаз” АЖ тизими корхоналарида DipIFR ва CIMA сертификатига эга бўлган мутахассисларнинг фаолият юритиши ташкилотнинг халқаро кредит рейтингини олишда ижобий омил сифатида қаралади.\nЖорий йилнинг 5 сентябридан Республикамизда карантин чоралари юмшатилгач, “Ўзбекнефтгаз” АЖ ўз мутахассиларини DipIFR ва CIMA курслари бўйича ўқитишнинг ташкилий ишларини бошлади.\nРежага мувофиқ, “Ўзбекнефтгаз” АЖнинг марказий аппаратида фаолият юритадиган иқтисодий-молиявий йўналишидаги мутахассислар учун ўқув курслари иш кунидан ташқари вақтларда, яъни шанба ва якшанба кунлари ташкил этилади.\n“Ўзбекнефтгаз”АЖ таркибидаги ҳудудларда жойлашган 6 та нефть ва газ қазиб чиқарувчи бошқармаларнинг иқтисодий-молиявий йўналишидаги мутахассислари 2 ҳафта давомида (ҳар бир ўқув курси камида 72 соатдан) Тошкент ёки Қарши шаҳридаги ўқув марказларига жалб қилинади.\nЎқув курслари якунида мавзулар доирасида якуний синов имтиҳони олинади. DipIFR ва CIMA сертификатига сазовор бўлган мутахассисларни мукофотлаш ёки лавозимини кўтариш кўзда тутилмоқда.\nOctober 6, 2020, 08:49


Умарқул Эгамов. Болаларимиз покми, яхшилар? (1988) - www.ziyouz.uz\nБош саҳифа МатбуотҚайта қуриш даври матбуотиУмарқул Эгамов. Болаларимиз покми, яхшилар? (1988)\nБолалар, ўсмирлар, катталар ўртасида бўлаётган номаъқулчиликларни эшитиб, гувоҳи бўлиб, нега шундай гуллаб-яшнаган даврда бемаза ишлар кўпаймоқда деб ўйлаб қолдим. Бу савол билан ўзимга ҳам, бошқаларга ҳам қайта-қайта мурожаат этдим, баҳоли қудрат мулоҳаза юритдим.\nМен кўпинча ишимга алоқадор «совершенно секретно» деган хатлар оламан, қарорлар билан танишаман, музокараларда қатнашаман… Надоматлар бўлсинким, болалар орасида бўлаётган ишларни ҳатто сувга ҳам айтиб бўлмайди. Мен бу мақолани катта қозонда қайнаш учун ёзмадим ёки оғизга тушиш учун «зўр билан муштлашмоқчи» ҳам эмасман. Лекин мен оддий бир ўзбек фарзанди сифатида маҳаллам, қишлоғим, республикам, Ватаним болалари, ўсмирлари тақдирига бефарқ қарай олмайман!\nБола деганида биз мурғак қалбни — ҳаёти ножўя ишлардан йироқ, шўхликка ўртоқ, қуралай кўз, тиниб-тинчимас, покиза дилни тушунамиз. Шунинг учун ҳам баъзи яхши одамлар тўғрисида, «Жуда бола феъл-да! Мунча боладай содда бўлмаса!» деб сўзлаймиз.\nИшдан ҳориб келаётган ота дарвозада «Дадажон», деб қучоқ очиб югурган фарзандини кўриб, чарчоғини бутунлай унутиб юборади. Бемор она бошини жажжи дўмбоғи силаб қўйса бас — у сархуш тортиб, оғриқни унутади: ширини билан суҳбатлашишга тушади. Болалар, қандай яхши! Оҳ, қантдек ширин, покиза улар!\nОбласть ижроия комитетида кенгашдан чиқиб ўйланиб қолдим. У ердаги гаплар менга жуда қаттиқ таъсир қилди. Нега ҳаётимиз кундан-кунга фаровон бўлаётгани сари болалар ўртасида жиноят қилувчилар, унда қатнашувчилар камайиш ўрнига кўпайиб бормоқда? Нега улар безбет — нафақат бир-бирларига, катталарга ҳам гап қайтарадиган бўлиб боришмоқда? Нима учун дилозорликни касб қилишмоқда?!\nУлар орасида ножўя ҳаракатлар, болаликка хос бўлмаган бераҳмлик, қўполлик одат тусига киряпти. Чақалоқликда покизалик рамзи бўлган оҳу кўзлар шумшукона пирпирайди. Подваллардан, чердаклардан қўлларида шприц, оғизларида папиросу каллалари ҳар хил химиявий моддалардан карахт ҳолда топилмоқда. Сабаби нима бунинг? Шундай масалалар биргина ижроия комитетлардагина эмас, кўплаб муассасаларда муҳокама этиляпти: кимлардир ишдан олиниб, кимлардир ишга қўйилмоқда. Болалар учун спорт клублари, иншоотлари қурилмоқда, ишга туширилмоқда. Борингки, боболаримиз орзу қилган тинч осмон, кўм-кўк денгиз, қумлоқ қирғоқ, ёруғ синфхоналар, асфальт кўча, тоғу қирлар, мўл дастурхон болаларнинг инон-ихтиёрида. Хуллас, кўнгил тусаган нарсалар муҳайё, кийимлари ранг-баранг… Нега унда бахтли болаларимиздан баъзилари жиноятчилар рўйхатидан жой олишмоқда? Ажабки, рўйхат кундан-кунга кўпаймоқда. Сабаб? Тўқликка шўхликми?!\nКелинг, биргаликда ўйлаб кўрайлик. Бола — бу ҳар бир қарашида қизиқиш, ҳайрат, ҳадик, ҳаракатида такрорийлик, тақлид мавж урган «ноловой» организмдир. Биз катталар эса болалар қилаётган ҳар бир ҳаракат бизларга тақлид эканига эътибор қилмаймиз. Айниқса, «катталар» ниҳоятда иш билан бандмиз, вақтимиз тиғиз. Ҳамиша шошилганимиз-шошилган. Соат миллари бизларга ҳукмдор!\n— Замонангга қойил қолдим, — деган эди амаким Инъом бова, — ҳаммангни иш билан калла-патра қилиб ташлади-я! Бир минутгаям шиминг ер искамайдиган бўлиб қолди барингни.\nҲа, асримиз шошмакор, тезкор. Уйқисираган боламизнинг юзини ювар-ювмас дастурхонга ўтқазамиз. Ним қоронғида гурос-гурос мактабга жўнашади. Шу билан кечгача хайр. Улар чўнтагидаги биз берган чақалар билан ишдан қайтгунимизча кўчада сандирақлаб юришади. Баъзан яхши оила фарзандининг безорилигини эшитиб ёқа ушлаймиз: «Шундай оила фарзанди-я!» деб куюнамиз. Отасининг «қўй оғзидан чўп олмаганини», онасининг мунис-мўтаъбар эканини эслаймиз: «Болаларга нима бўляпти ўзи?»\n88 йил болалари… Каттани кичик қилиб қўйган шумшик болалар!\nШанба куни эди. Тушликка чиқдим. Яқинроқ ошхонада тамадди қилиш мақсадида Ленин кўчасидан эски шаҳар томонга секин кетяпман. Сал олдинда бамаъни бир йигит билан қиз кетяпти. Йигит қизнинг елкасидан оҳиста ушлаб олган. Худди кинолардагидек. Ўнг тарафда кўп қаватли уйлар. Чапда область алоқа бўлими жойлашган бино. Йўлнинг икки четида автобус бекатлари. Нарироқда ярмарка. Кичик бозорча. Одамлар ғуж-ғуж, кўча болаларга тўла. Нохосдан қиз қоқилиб кетди. Йигит уни ушлаб қолди. Қиз миннатдорчилик ила йигитни астагина ўпди. Йигит қизнинг сочини силади. Қўл сирғалиб белга тушди. Йигит яна беадабчилик қилди: пастроққа… Болаларнинг кўзи шуларда. Катталар бефарқ ўтиб боришар, Лайли ва Мажнунлар эса бор дунёни унутишгандек ялашиб-юлқашарди.\nКечки пайт ишхонамнинг деразасидан ташқарига қараб турибман: Ленин майдонидан ҳар кунгидек болалар қийқириғи эшитиляпти, болалар ҳайкал атрофида қувлашиб ўйнашмоқда.\nКаттароқ қизлар коляскада укаларини тебратишиб ўтиришибди: гоҳ-гоҳо олдиларидан югуриб ўтаётган дўмбоқчаларга пўписа қилишиб, ҳай-ҳайлашади. Ажойиб манзара. Нарироқда эса ёш ўзбек йигит билан қиз кўчага тескари ўгирилиб ўтиришибди. Драмалардагидек. Иккаласи ҳам шаҳарликка ўхшамайди. Йигитнинг сочи қирилган, бошида дўппи. Қизнинг эгнида атлас кўйлак. Дақиқалар сари улар ораси яқинлашиб бормоқда. Хиёл ўтмай гавда бир. Қани энди уларни ажратиб кўр-чи!\nБолалар ўйнашмоқда, болалар қийқиришмоқда. Лекин қувлашганда ҳам, сакрашганда ҳам, сирпанишганда ҳам кўзлари — ўша ёқда. Катталар ўтиб боришмоқда. Катталар бефарқ…\nМинистрликда кенгаш тугагач, «Облремстройтрест»нинг бош инженери машинасида Жиззахга жўнадик. У ўғилчасини ҳам Тошкентга олиб тушган экан. «Пахтакор» стадиони тўғрисидаги боғда тўхтадик. Фавворалар отилиб ётибди. Ёз куни эмасми, уйида диққинафас бўлиб ўтиришни истамаган одамлар болаларини етаклаганча боғда сайр қилиб юришибди. Скамейкаларда-чи?! Скамейкалар банд! Скамейкаларда сочлари ёйиқ, ёйилмаган қизлар, жинси шим кийган йигитлар: бири — қўл силашган, бири — ялашган, баъзиларининг қўллари бир-бирига чамбарак бўлиб кетган. Ҳатто бир қиз узала тушиб ётиб ҳам олибди: бошини йигитнинг болдирига қўйиб олган, хўроз дон чўқилагандек йигит ҳар замонда энгашиб қўяди… Бола билан боғга ҳам киролмайсан. Чорасиз машинага қайтдик.\nХудди шу ҳолни трамвайда кўриб, жаҳлим чиққанидан титрай бошладим, миямга оғриқ кирди. Уч йигит ўта маданиятлидек суҳбатлашишар, балоғат ёшидаги эркакча кийинган ўзбек қиз эса… бирининг тиззасига ўтириб олибди. Йигит қўлини унинг қўлтиғидан ўтказиб «қулфлаб» олган: ҳеч нима бўлмагандек суҳбатлашиб кетишяпти. Яна болаларга текин томоша, катталар эса бефарқ кетишяпти.\nОқшом пайти уруш қурбонлари учун қурилган Ғалаба боғида сайр этдим. Хаёлим паришон. Ҳар йилги гул қўйишлар, митинглар кўз ўнгимда намоён бўлади. Тақдир тақозоси билан чет элларда қолиб кетган ўзбекларни ўйлайман: эҳ, уруш бўлмаганида эди!.. Шу пайт ўтлар ораси шитирлайди. Чўчиб қарайман — йигит ва қиз… Уч-тўртта ўроқ кўтарган болалар дарахтлар орасидан мўралаб, пойлаб туришибди. Нариги томонда ўт ортишга мўлжалланган ғалтаклари, велосипедлари…\nБу ҳолни кўриб милиция сержантига арз қилдим.\n— Кўзингизни кўр, қулоғингизни кар қилинг! — деди у. — Сизга қонун бор, лекин уларга қонун йўқ. Тағин «туҳматчи» сифатида жазоланиб кетманг!\nАслида, қонун йўқ эмас, қонун бор. Фақат баъзи жойларда ўша қонунларнинг «кўзи кўр, қулоғи кар», холос.\nКўчамиз бурчагида бир уй бўлар эди. Кўпчилик кириб чиқарди. Аёл қадри булғанган бу хонадон маҳалла аҳлининг бошини эгарди. Ҳеч ким тартибга сололмасди. Келганлар калтак еса ҳам, участковой, колхоз раисига айтишса ҳам ярамас ҳол такрорланаверар эди. Уй — отарчилар маркази, бузуқ аёллар маскани эди. Бундай «қўли калталикдан» ўша аёлнинг оғзи катта, тили узун: «Нима дейсан?! —дерди у насиҳат қилганларга. — Бу ихтиёрий нарса!» Маиший бузуқлик билан пул топишни ихтиёрийлик деб оқлаган ўша хонадон энди йўқ. Аммо худди ўшандай маиший бузуқлар болаларга «ўрнак» бўлишмайдими?! Муҳаббатнинг қадри, севгининг қадри шунчалик хор бўладими?.. Ҳайвоний нафсга раъй бериб, инсон фарзанди эканлигини унутган кимсалар эртага мактаб боласининг фарзанд кўрганини эшитиб, уни лаънатлашса ажаб эмас. Юқори синф болалари қуйи синф қизининг орзу-ҳавасини зўрлик ила чилпарчин қилишганини эшитишса, балким улар томоғларига ҳам чанг солишар. Лекин ўзларининг ифлос қилиқлари билан ёшларни жиноятга етаклаётганларини билишармикан?! Ҳаммасини билишади. Ҳаммасини сезишади. Улар ҳаётда ўзларидан бошқа нарсани тан олмайдиган тубанлар, инсон қиёфасидаги маҳлуқлардир!\nБола тарбияси ҳозирги вақтда бир дақиқа ҳам бўшаштирилмайдиган муҳим масаладир. Биз болаларимизга ҳамма нарса беряпмиз-у, лекин яхши тарбия бера олмаяпмиз. Ҳозирги замон боласи оилада, мактабда ва кўчада тарбия топяпти. Демак, ё оилада, ё мактабда, ё кўчада бола тарбиясига путур етмоқда. «Қўзидай» боламиз «бўри»га, покиза қизимиз — енгилтак аёлга айланмоқда.\nМикрорайондаги 2-уй олдида стадион қурилди. Ҳар куни болалар гавжум. Футбол ўйнайдилар. Катталар томошабин. Катталар у ёқ-бу ёққа ўтиб туришибди: оғизда папирос, қўлда газета. Деразаларда ҳам томошабинлар… Болалар футбол тепишмоқда-ю, лекин жағлари бир-бирини сўкишдан чарчамайди. Етти маҳаллага шанғиллаб сўкинишмоқда: «Турғун, онангни палон қилай, баққа таша!.. Юра, Юра! Ҳа-я, энангни эшшак!..» Бир инсон йўқки, ҳой болалар, нима деяпсанлар деса! Гол уришса — қарсак чалишади, сўкинишса — жилмайишади, муштлашишса — тескари бурилишиб, ўз ишлари билан банд бўлишади.\nТўйхонадаман. Дарвоза олдида сиполик билан қўл қовуштириб қатор турибмиз. Болалар ҳам кўп. Нарироқда потирлашиб иккитаси муштлашиб қолишди. Катталарга эрмак топилди.\n— Ҳасаннинг ўғлини ур! Аҳмаднинг ўғли хом экан-да ҳали…\n— Оёғидан ушла, торт-торт! Тишлавол, тишла!\nБолада шундай куч, энергия мужассамки, у гўё ҳаво тўлдирилган қўл тўпига ўхшайди. У энергиясини вақтида сарфламаса, касал бўлади. Буни текшириш учун бир профессор 5 ёшлардаги бола ҳаракатини такрорлайди: сакраса — сакрайди, чопса — чопади, бирор нимага тирмашса — тирмашади, бақирса — бақиради. Оқибати… тақлидчи профессор 3,5 соатдан ўтмаёқ ҳушидан кетади. Биз болалардаги бу куч, бу ғайрат, бу энергияга тўғри йўналиш бера олмас эканмиз, тузатилмас хатога йўл қўйган бўламиз!\nОилапарвар ўртоқлар, сиз боадаб бўлганингиз билан кўчада бефарқ бўлсангиз, билингизки, рўй бераётган жиноятларга сиз ҳам шериксиз! Болалар олдида дарс-соатни — маошни кўпайтириш учун жанжал қилаётган, ислоҳотни «ёза-ёз» деб тушунаётган, қўлини белига тираб, бармоғини бигиз қилиб бир-бирларига «заҳар» сочаётган мўътабар ўқитувчилар, олтин медаль билан ўрта мактабни битирган ўқувчингизнинг «қора курси»да ўтирганини кўриб асло ажабланманг. Чунки унинг шундай киши бўлиб «вояга етиши»да сизнинг ҳам ҳиссангиз катта!\n— Келинингиз билан бир ёш қиз ҳам туғуруқхонага борган экан. Лекин у фарзанди туғилгач, эртасига болани ташлаб ўзи қочиб кетибди. — Шофёрим Пўлатнинг бу гапи юрагимни пармалайди.\nСабабини қидираман, ўйлайман. «Ҳаёт кечириш енгил бўлгани сари енгилтаклик кўпайиб бормоқда», деб куюнишади кексалар.\nХаёллар, хаёллар… Китоб очганда, телевизор қаршисида, уйда, кўчада ҳам мени хаёллар тарк этмайди. Сабаби нима? Сабаб! Нега?!.\n— Болалар билан бир хонада телевизор кўргани уяласан киши, — дейишади катталар.\nКейинги пайтларда инқилобий мавзудаги фильмларни тез-тез кўрсатишмоқда. Ватанпарварлик, қаҳрамонлик ҳақидаги кўрсатувлар ҳам айни муддао, лекин баъзан ўзимизнинг фильмларимиз ҳам чет элга тақлид бўлиб кетяпти. Айниқса, лирик фильм қаҳрамонлари кино тугагунча ҳам каравотдан тушишмайди: ўпишишни-ку боплаб кўрсатишади —аёл эркакнинг сочини силаганча оғзини балиқдай каппа-каппа очиб, ютоққандай бир-бирларига елимланиб қолишади. Илгари бунақа эмас эди, пьесаларимизда ҳам, видеофильмларимизда ҳам «айниш» бошланди.\nИдеология фронтимиз сал бўшашар экан, унинг қалқонини бемаъни «ўқлар» тешиб ўтаверади ва болаларимиз, ўсмирларимиз, қариб қуйилмаган кекса бўйдоқларни қони қизийверади. Оқибатини тушунганимизда эса кеч бўлади.\nҲамма миллатда бўлганидек ўзбек халқида ҳам асрлар мобайнида тўлланган ибратли одатлар жуда кўп: эрта туриб юзингни юв, каттага салом бер, кичикка меҳрибон бўл, дастурхондан молдек туриб кетма, нонни увоғини ҳам кўзингга сурт ва ҳоказо.\nБаъзилар ўзбек оилаларида болаларни тоза чегаралаб ташлайди дейишади. Бу нотўғри! Ота-боболаримиз ҳамма нарсанинг оқибатини ўйлашган. Сабр-қаноатни, меҳнатсеварликни, покизаликни, билимли бўлишни тарғиб этишган, ўргатишган. Яхши нарса бўлса душманингдан ўрган, деган мақолга амал қилиш, яхшисини билиб, ёмонини итқитиш лозим.\nНима, биз катталар ёлғиз қолганда аёлга қандай муомала қилишни, ўпишишни билмаймизми?! Бизни «овунтириш» учун, маданий дам олиш учун енгил-елпи кўрсатувларнинг нима кераги бор?! Мабодо боланг иккинчи сменада ўқиса, қани уни назорат қилиб кўр-чи! Икки телевизорли оилалар камми? Умуман, болалар билмайдиган катталарнинг сир-асрори қолмади ҳисоб. Ўзимиз кичкинани катта қилиб қўйяпмиз.\nНатижада муҳаббатнинг ширин шароби ўтлар орасида, дарахтлар панасида, машинада, девор тагида, подвалларда, подъездларда, паркларда, чердакларда, парта остида, парта устида, умумий ётоқхоналарда татиб кўриляпти. Қизлар майиб, чақалоқлар увол, йигитлар бошини ушлаган, судхона эшиклари гавжум, бухгалтерлар алимент ўтказишдан чарчашган…\nБир марта муҳаббатнинг ширин шаробини татиган қиз ҳаёни унутиб, кўнгли тусаган эркак билан чинни пиёласини уруштириб кетаверади. Болаларининг бири қора, бири сариқ… Болаларнинг кўз олдида онаси бир кун Ваня амакиси билан чой ичишиб ўтирибди, бошқа куни «дядя Аҳмед» пакет кўтариб келади. Ёмон нарсани ёритиш бефаросатлик — бу сезилмаган тарғиботдир. Бирорта жиноятни очсак, икир-чикиригача матбуотда ёритамиз: энди жиноят қилиш йўлини билмаганлар билишади, билганлар ҳушёрроқ ҳаракатга ўтишади.\nНикоҳ узугисиз, ёр-ёрсиз, оқ либосу оқ фотиҳасиз гўшангага кираётганларни ҳаётнинг ўзи жазоламоқда, улар ўз характерларидан топишмоқда. Оқибати — кўнгиллари вайрон, кўзёшлари дарё! Тағин газета ва журналларга ёзишади, «Нима қилай?» деб.\nСамарқандда бир қизни кўрдим. Қирқ кокили тақимига тушади. Бошида дўппи, эгнида дўппи рангидаги ҳарир либос. Бу қиз худди эртаклардаги парига ўхшарди. Ёнида турмуш ўртоғи, икки фарзанди. Улар оҳиста юришиб олдимиздан ўтиб кетишди. Ҳаракатлари, кийимлари, сочлари, дўпписи бирам ўзига ярашганки! Ёнидаги болаларини айтмайсизми! Қани, ҳамма қизларимиз ҳам шундай сипо, босиқ, ўзини тута билган бўлса!\nБеихтиёр журналда ўқиганларимни эслайман. Кимнидир оти бир йўловчига ёқиб қолади. «Бир минай», — деб сўрайди у. Отга мингач: «Энди олиб бўпсан!» — дейди ва отга қамчи уради. «Шошма, яхшининг боласи, шошма!—деб қичқирганча унинг орқасидан югуради отнинг эгаси. — Гапимга қулоқ сол, майли, от сеники бўла қолсин!» «Хўш, нима дейсан?» дея нопок ўғри отнинг жиловини тортади. «Барака топкур, қилган ишингни, алдов билан отга эришганингни бировга айтма! Бошқаларни бузма!!! Отимдан кечдим!», дейди у.\nҲа, ўртоқлар, «суд очерк»ларида тарбия кучи бўлмаса, тарбияга путур етадиган бўлса — матбуотларимизда сенсацион материаллар ёритиш керак эмас! Мақсадсиз ёзилган бир жумла ҳам минглаб нохушликларга туртки бўлиши мумкин.\n— Оғзингни юм! — дейишади кексалар. — Бола бор, ўйингга машғул бўлиб ўтиргани билан қулоғи шу ёқда. Ҳамма нарсага ақли етади.\nБаъзи хонадонларда шунчалик бефарқликки, ётиш-туриш болалар билан бир. Эр-хотинлик ҳам бир хонада! Қоронғи деб ҳирсингизга эрк бериб, ақлингизни йўқотманг!\nУмуман, бутун соҳада бўлгани каби газета-журналларда, радио-телевидениеда ҳам ишимизни қайта қуришимиз керак. Олдимизда аниқ мақсад бўлсин, оммани эзгуликка чорласин, етакласин!!!\nУшбу мақолани ўқиган ўртоқ, тоза ношукр, тили аччиқ экан-да, дейиши мумкин. Начора, виждоним буюргани шу — дилимдаги дардим тилимга чиқди, холос. Тилимдагини қоғозда кўряпсиз. Кимга қандай таъсир қилади — ўзларига ҳавола. Мен асло ҳамма болалар расво бўлиб кетишяпти демоқчи эмасман. Лекин кейинги йилларда болалар ўртасида ҳам «салбий ҳолатлар» кўзга ташлана бошлади. Ёмондан яхши чиқди деб суйинма, яхшидан ёмон чиқди деб куйингин. Ҳаётда яхши болалар жуда кўп.\nМақсадимиз — болаларимиз, меваларимиз тоза бўлсин, пок бўлсин, келажакка боп бўлсин!!!\n← Аввалги Аввалги Аъзам Ўктам. Оқланиш (1988)\nКейинги → Кейинги: Набижон Боқий. Генерал Жўрабекни ким ўлдирган? (1988)


Тӯйларимиздаги меъёр. - Баҳоуддин Нақшбанд ёдгорлик мажмуаси маркази\n609 марта ўқилди.\nАллоҳ таоло инсонга беҳисоб неъматлар бериб бу неъматларни дунё ва охират ҳаёти учун фойдали бӯлган йӯлларда ишлатмоғини билдирди.\nЯратганга шукрким, юртимизда яхши кунлар, тӯйлар кӯп. Яхшиликларни ният қилиб, кимдир ӯғил уйлантиради, кимдир қиз узатади, кимдир фарзандининг қӯлини ҳалоллайди. Юртимизда яшаб турган инсонлар саховатли, топган-тутганини эл олдига тӯксам дейди. Бу ишидан шодланади, завқланади. Тӯй қилиб, халққа ош беришни орзу қилмаган ӯзбек йӯқ. Тӯйларимиз кимлигимизни кӯрсатувчи ӯзига хос бир кӯрик. Аммо тӯй-тантаналар кейинги пайтларда кимӯзар мусобоқасига айланиб бораётгани ачинарли ҳол. "Мен сендан камми?" қабилидаги ишлар содир этилиши барчамизни ӯйлантириб қӯймоқда. Аслида, неча йиллаб меҳнат-машаққат билан топган маблағимизни бир-икки кунлик тӯй-ҳашам ва шу каби издиҳомларга сарфлаб, елга совуриш чин мӯминнинг иши эмас. Пайғамбаримиз алайҳис салом: "Иқтисод қилган кимса камбағал бӯлмас, маслаҳат қилган пушаймон бӯлмас",-деганлар. Ҳақиқатан, исроф қилмасдан ӯз меъёрида қилинган ҳар бир ишда барака бӯлади. Ӯйламай, ҳаддан ошиб, исрофга йӯл қӯйган ҳар бир киши афсус ва надомат гирдобида қолади. Асри саодатга назар ташлайдиган бӯлсак, Пайғамбаримизга яқин инсонлар, улуғ саҳобаларнинг тӯйлари қандай бӯлган. Ҳазрати Алининг (розияллоҳу анҳу) уйланиш тӯйи ҳақидаги тарихий маълумот бизнинг кунлар учун ҳам жуда ибратлидир.\nЖаноб Пайғамбаримиз (саллаллоҳу алайҳи ва саллам) севикли қизлари Фотимани Али (Аллоҳ иккалаларидан ҳам рози бӯлсин) билан унаштирганларида ҳазрат Алининг бисотида бир от билан бир совутдан бошқа ҳеч нарса йӯқ эди. Маҳр учун уларни сотишга қарор қилди. Аммо Расулуллоҳ ( соллаллоҳу алайҳи ва саллам) отни эмас, совутни сотишга розилик бердилар. Уни Усмон ибн Аффон (розияллоҳу анҳу) тӯрт юз саксон дирҳамга сотиб олдилар. Ҳазрат Али пулни олиб хурсанд бӯлиб кетаётган эдилар,мУсмон (розийаллоҳу анҳу) тӯхтатиб:\n-Йигит кишисан, сенга совут ҳам, от ҳам керак.мСовут мендан совға бӯлсин, қайтиб ол,-дедилар.\nРасулуллоҳ (саллаллоҳу алайҳи ва саллам) бу хабарни эшитиб, ғоят мамнун бӯлдилар ва Усмон (розияллоҳу анҳу) ҳақларига дуо қилдилар. Тӯй куни яқин. Меҳмонларга овқат ҳам керак-ку! Аммо бир неча дирҳамдан бошқа пул йӯқ. Бу гал Али (розияллоҳу анҳу )совутни гаровга қӯйиб, бир яҳудийдан арпа олдилар. Ансорлардан бир киши қӯй келтирган экан, уни сӯйиб овқат тайёрлашди. Жаноб Расулуллоҳ ( саллаллоҳу алайҳи ва саллам)мэса, хурмо билан зайтун ёғи юбордилар. Яхшигина дастурхон тузалди.мҲамма хурсанд эди.\nФотиманинг (розияллоҳу анҳо) сеплари ҳам кӯп эмасди: иккита кӯйлак, қӯй терисидан бир пӯстак, битта ёстиқ, мешкоб, чӯмич, элак, ётишга ва кундузи ӯтиришга тахта супа. Шу нарсалар Пайғамбарлар саййиди бӯлмиш зотнинг қизларига узатган нарсалари эди. Энди бугунга келиб биз умматнинг тӯйларимизда қилаятган сарф харажатларимизни ӯйласак бунинг ҳаммаси исрофдан бошқа нарса эмас-ми?!\nРасулуллоҳ (саллаллоҳу алайҳи ва саллам) Фотимани барча аёлларга ӯрнак бӯладиган даражада гӯзал хулқли қилиб тарбиялаган эдилар.\nАёллар ҳазрати Фотимани Алининг (розияллоҳу анҳу) уйига келин тушди қилиб олиб боришди. Ҳалиги сеплар билан уйини тузашди. Орадан бир неча кун ӯтиб, Ҳориса ибн Нӯъмон келин-куёвга бир уй ҳадя этди.\nБу воқеаларни китоблардан ӯқирканмиз, "шароит қийин бӯлган экан-да" деган ӯй хаёлдан ӯтиши мумкин. Асли бундай эмас. Чунки вақти келиб, молу мулк, давлатга эга бӯлишганида ҳам саҳобалар ортиқча зеб-зийнат, ҳашамга берилишмагани, исрофдан сақланишгани, ҳақидаги ривоятлар манбаларда истаганча топилади. Аллоҳ таоло Қуръони каримда ӯзини яхши кӯрган бандаларининг сифатини баён қилиб: "Улар эҳсон қилганларида исроф ҳам, хасислик ҳам қилмаслар, (тутган йӯллари) бунинг ӯртасида -мӯътадилидир"-деб марҳамат қилган. (Фурқон, 67 оят).\nХалқимиз дастурхон ёзган барча йиғин, тӯй, маракалар тинчлик, хотиржамлик шарофатидан. Турмушимиз тарзимиз фаровон бӯлгани сари тӯй-тантана ҳам кӯпайиб боряпти. Лекин бу дегани асло, хоҳлаганингни қилавер, дегани эмас. Тӯйга совурилаётган ортиқча чиқим янги ёш оиланинг бошқа эҳтиёжларига ишлатилса, фарзандлар камоли йӯлида сарф этилса, қандай яхши. Зеро, Пайғамбаримиз (саллаллоҳу алайҳи ва саллам) ҳар бир ишда ӯртача бӯлишни васият қилганлар.\nБухоро шаҳар “Сайфиддин Бохарзий” масжид имом хатиби\nТасаввуф мактаби тингловчиси Камолов Равшан


Қатор футболчиларда COVID-19 аниқлангани сабабли Суперлиганинг кейинги тури қолдирилди – Газета.uz\nLotinchada 21 июл 2020, 11:41 Коронавирус Спорт\nЎзбекистон Суперлигасининг уч клуби — «Пахтакор», «Бухоро» ҳамда «Сурхон»да умумий ҳисобда ўндан зиёд вирус юқтириб олган футболчилар аниқлангани сабабли учрашувлар 28 июлга қадар тўхтатилади, дея маълум қилди Жисмоний тарбия ва спорт вазирлигининг матбуот хизмати.\n«Бугунги кунда вазият мураккаб экани сир эмас. Бир томондан футбол учрашувларини тўхтатиш — ортга ташланган қадам бўлади. Бу ҳолат турли ёш терма жамоаларнинг халқаро майдондаги ўйинларига ҳам ўз таъсирини кўрсатмай қолмайди. Бошқа томондан эса футболчи ва мураббийларнинг, умуман футбол жамоатчилигининг соғлиги билан боғлиқ жиҳатларни ҳам ёддан чиқармаслик керак. Улар нафақат ўз саломатликларини, балки оила-аъзолари соғлигини ҳам хавф остида қолдиришлари мумкин», — дейилади хабарда.\nЎзПФЛ юқоридаги фикрлардан келиб чиқиб, Суперлига учрашувларини 28 июлга қадар тўхтатиш қарорини қабул қилди. Бунда 28 июль куни чемпионат 10 турдан бошлаб давом эттирилади. Тақвимнинг кейинги эҳтимолий кўринишлари алоҳида муҳокама этилади. ТВ дастурлар вақтига ҳалал бермаслик мақсамида 10-тур учрашувларининг барчаси 19:00 да старт олади.\n«Унга қадар Суперлиганинг барча клублари бор диққат-эътиборини футболчилар саломатлигига қаратади. Клубларнинг барчаси хусусий клиникалар билан ҳамкорликда тест топширади. Бунда ЎзПФЛ ўзи рўйхатдан ўтказган барча футболчи ва мураббийлар тест топширганига ишонч ҳосил қилиши керак бўлади. Тест жавобларини тўлиқ тақдим этмаган клублар қолган жамоалар футболчилар саломатлигини хавф остида қолдирмаслик учун мусобақага қўйилмайди», — дея таъкидланади.\nТест топширган ва унинг натижаларига кўра вирус аниқланмаган футболчилар клуб қароргоҳига жойлаштирилади. Улар карантин тартиби юмшатилгунига қадар машғулотлар ва ўйинларга ўз базаларидан қатнайди. Боиси, уларнинг шаҳар бўйлаб эркин ҳаракат қилиши, футболчилар саломатлигини, бунинг ортидан эса чемпионат ўйинлари давомийлигини хавф остида қолдириши мумкинлиги маълум қилинади.


ЗУЛХУМОРХОННИНГ 60 МИЛЛИОНЛИК КРЕДИТИ\nҲарбийлар оиласи бекалари орасида тадбиркорлик билан шуғулланаётганлар ҳақида кўп эшитяпмиз. Аслида бирим икки бўлсин, рўзғоримга барака инсин, оилам фаровонлигига, юрт равнақига мен ҳам ҳиссамни қўшай, деган аёл шундай йўл тутади. У турмушини янада обод қилиб, ҳаётга янги-янги ғояларни татбиқ қилиш ҳаракатида бўлади. Қаерда, қай ҳудудда истиқомат қилишидан қатъи назар ўз имкониятларини юзага чиқара билади, тадбиркорлик қилиш учун қулай муҳит ярата олади.\nПодполковник Абдуқаҳҳор Набиевнинг турмуш ўртоғи Зулхуморхон Саъдуллаева ана шундай уддабурон аёлларимиздан. У «Ҳар бир оила – тадбиркор» дастури доирасида «Халқ банки»дан олтмиш миллион сўм имтиёзли кредит олди ва «Шаҳриёр нон фаровон» оилавий корхонасига асос солди. Корхона учун жой муаммо бўлмади. Унга ҳарбий қисм ҳудудидаги бўш ётган бино ажратиб берилди.\n– Корхонамиз май ойида ишга тушди, – дейди тадбиркор. – Кредитни олишимиз билан энг аввало иккита нон пиширадиган печ, хамир қорадиган ускуна ва нон қолипларини сотиб олдик ҳамда ғайрат билан ишга киришдик. Аввалига фақат ҳарбий қисм ошхонасини нон билан таъминлаган бўлсак, бугун маҳсулотимизни бозорга ҳам чиқарганмиз. Бозорда маҳсулотимизга талаб ортяпти. Демак, нонларимиз аҳолига манзур. Буюртмалар қабул қиляпмиз. Шунга яраша иш ҳажми ҳам ортган. Дастлаб 100, 200 дона нон чиқарган бўлсак, бугун бу кўрсаткич 300 донадан зиёд. Келажакда корхонани кенгайтириб, қандолатчилик фаолиятини ҳам йўлга қўймоқчиман. Кўпроқ иш ўрни яратиб, аёлларни иш билан таъминласам, дейман.\nФайласуфларнинг шундай гапи бор: Яхши ишлар ҳақида орзу қилишнинг ўзи етарли эмас. Балки «интилиш, қийинчиликлардан чўчимай, олға қадам босиш керак». Зеро, интилган, меҳнат қилган инсон ҳеч қачон кам бўлмайди.\nРеспублика Ҳарбий прокурорининг ёрдамчиси.


АНДИЖОНДА ОНА ЎЗ БОЛАСИНИ ВАХШИЙЛАРЧА УРГАНМИ? АСЛИДА НИМА БЎЛГАН? (+ВИДЕО) - AUZ.UZ\nАНДИЖОНДА ОНА ЎЗ БОЛАСИНИ ВАХШИЙЛАРЧА УРГАНМИ? АСЛИДА НИМА БЎЛГАН? (+ВИДЕО)\n24 апрель куниижтимоий тармоқларда Андижон тумани, Султонобод МФЙ, Гулистон кўчасидаги хонадонларнинг биридаона ўз боласини вахшийларча урганлиги шунингдек, фарзандини урган оила ўз онасини ҳам уриб, уйдан ҳайдаганлиги акс этганхолатлар тарқалди. Ушбу ҳолатга ойдинлик киритиш мақсадида мазкур хонадонга ташриф буюрилиб, боланинг ота-онаси ва яқинлари билан сухбатлашилди ва вазиятга ойдинлик киритилди.\nҲозирда юқоридаги ҳолатлар бўйича терговга қадар текширувҳаракатлари амалга оширилмоқда. Текширув ҳаракатлари натижаси бўйича қўшимча равишда ахборот бериб борилишини таъминланади. Шу ўринда фуқароларимиздан ижтимоий тармоқларга асосланмаганмаълумотларни тарқатмасликларини сўраб қоламиз!


ЎзА - Пойтахтимизда янги спорт зали барпо этилди\n13.09.2016 15:46 Болалар спорти\nМамлакатимизда болалар спортини ривожлантириш, унинг оммавийлигини таъминлашга қаратилаётган доимий эътибор ёш авлоднинг соғлом ва баркамол улғайиши, уларда Ватанга муҳаббат, истиқлол ғояларига садоқат ва миллий ғурур туйғусини мустаҳкамлашга хизмат қилмоқда.\nЎзбекистон Болалар спортини ривожлантириш жамғармаси томонидан қайта барпо этилган мазкур спорт залида ўқувчиларнинг жисмоний тарбия ва спорт билан шуғулланиши учун барча шароит яратилган. Машғулотлар ўтказиш, ювиниш, шифокор ва мураббийлар хоналари замонавий жиҳозланган. Спорт зали 34 хил спорт жиҳозлари билан қайта таъминланди. Бу ерда ёшлар баскетбол, волейбол, қўл тўпи, мини-футбол, стол тенниси, таэквондо (WTF) ва бошқа спорт турлари билан шуғулланиш имкониятига эга.\n– Спортнинг таэквондо (WTF) турига жуда қизиқаман, – дейди мактаб ўқувчиси Беҳруз Каримов. – Ёзги таътилдан сўнг спорт залимизнинг янги қиёфасини кўриб, хурсанд бўлиб кетдим. Энди янги спорт залида нафақат таэквондо, балки футбол ва волейбол билан ҳам шуғулланиш ниятидаман. Орзуим маҳоратли спортчи бўлиб, мамлакатимиз шарафини жаҳон ареналарида юксалтиришдир.


Киши бировнинг молини ҳам ўзининг буюмидек асраб-авайлаши керак. Тошкент вилоятининг Қибрай туманилик Т. Миралбек эса ишонч қоғози билан бошқараётган Юқори Чирчиқ туманида яшовчи М. Собитга тегишли «ВАЗ–21011» русумли автомашинасини уйи олдида эшиклари очиқ ҳолда қаровсиз қолдирган. Бундан фойдаланган номаълум кимса автоуловни олиб қочган.\nТезкорлик билан кўрилган чоралар натижасида автомашина Қибрай тумани Янгиобод қўрғонида вақтинчалик жойлашган «Усмонобод» блок постида хизмат олиб бораётган ички ишлар органлари ходимлари томонидан тўхтатилди. Ушбу жиноий қилмишни содир этган Б. Юсуф эса қўлга олинди.